সংস্কৃতি, পৰিবৰ্তিত অসমীয়া সংস্কৃতি — Vikaspedia\nইয়াৰ সংজ্ঞা আৰু স্বৰূপ সম্বন্ধে এটা সুস্পষ্ট ধাৰণা দিয়া কঠিন৷ অসমীয়া ভাষা-সাহিত্যৰ মাজতো এই শব্দটোৱে কেতিয়াৰ পৰা নিগাজিকৈ সোমাই পৰিল সেই বিষয়েও নিশ্চিতকৈ ক’ব নোৱাৰি৷ সংস্কৃতিৰ লগত সততে জড়িত হৈ থাকে এখন সমাজ আৰু সেই সমাজখনৰ অংগীভূত সদস্যৰূপে মানুহে আহৰণ কৰা জ্ঞান, বিশ্বাস, কলা, ৰীতি-নীতি, আচাৰ-ব্যৱহাৰ, উৎসৱ-অনুষ্ঠান, আইন-কানুন, নৈতিকতা, অভ্যাস আৰু অন্যান্য সামাজিক উপাদানসমূহ৷ মানুহৰ জীৱন-ধাৰণৰ পৰিৱৰ্তনৰ লগে লগে সংস্কৃতিৰ ধাৰণাৰো পৰিৱৰ্তন হৈ আহিছে৷ মানুহে আদিম অৱস্থাৰ পৰা সভ্য অৱস্থালৈ আহোতে সময়ৰ লগত খাপ খুৱাই জীৱন-যাপনৰ বাবে নিত্য নতুন আহিলা-পাতিৰ আশ্ৰয় ল’ব লগা হ’ল৷ ইয়াৰ বাবে মানুহে এক নতুন কৃত্ৰিম সাংস্কৃতিক পৰিৱেশৰো সৃষ্টি কৰি ল’ব লগা হ’ল৷ এটা সময়ত সেই সকলোবোৰেই মানৱ জীৱনৰ নিত্য ব্যৱহৃত সামগ্ৰীত পৰিণত হৈ পৰিল৷ গতিকে এই ফালৰ পৰা ক’ব পাৰি\n“যি বিলাকত প্ৰকৃতিৰ প্ৰেৰণা থাকিলেও কেৱল প্ৰাকৃতিক নিয়মত হোৱা নাই, কিন্তু মানুহে নিজৰ শৰীৰ আৰু মনৰ বিকাশৰ বাবে, সমাজৰ কল্যাণৰ অৰ্থে সৃষ্টি কৰি লৈছে আৰু মানি লৈ তাক বিকাশ সাধন কৰিছে সেয়ে হ’ল সংস্কৃতি (অসমীয়া লোক সংস্কৃতিৰ আভাস)৷”\nএকেদৰে নৃতাত্বিক অৰ্থতো\n“মানুহে জন্মৰ পৰা মৃত্যুলৈকে ভৌগোলিক, সামাজিক আৰু অতিলৌকিক এই তিনিবিধ পৰিৱেশৰ মাজত বাস কৰিবলৈ সমাজৰ স্বীকৃতি লৈ যি কৰে, যেনেকৈ থাকে, যি অৱদান দিয়ে তাকে সংস্কৃতি আখ্যা দিব পাৰি (অসমীয়া লোক সংস্কৃতিৰ আভাস)৷”\nইয়াৰ পৰা এটা কথা ক’ব পৰা যায় যে, সংস্কৃতি হ’ল মূলতঃ মানুহৰ জীৱন ধাৰণৰ এক সৎ, শৃংখলিত, আদৰ্শময় জীৱন প্ৰক্ৰিয়া৷\nঅসমীয়া ভাষাত ‘সংস্কৃতি’\nঅসমীয়া ভাষাত এই ‘সংস্কৃতি’ শব্দৰ ব্যৱহাৰৰ আগতে ‘কৃষ্টি’ শব্দৰহে ব্যৱহাৰ হৈছিল৷ পিচলৈ পশ্চিমীয়া ‘কালচাৰ’ (Culture) শব্দৰ সমাৰ্থক হিচাপে ‘সংস্কৃতি’ শব্দটো বাংলা ভাষাৰ দুৱাৰ-দলি গৰকি সোমাই আহে যদিও অসমীয়া ভাষাত কৃষ্টি-সংস্কৃতি দুয়োতা শব্দৰে ব্যৱহাৰ লক্ষ্য কৰা দেখা যায়৷ কিন্তু দুয়োটা শব্দৰ মাজত এটা সুক্ষ্ম পাৰ্থক্য লক্ষ্য কৰা দেখা যায়৷\nড. নবীন চন্দ্ৰ শৰ্মাৰ মতে\n“একেটা ক্ৰিয়াৰ বাৰম্বাৰ আচৰণ বা আবৃত্তিক কৰ্ষণ বা কৃষ্টি আখ্যা দিব পাৰি; আৰু এই কৃষ্টিক সংস্কাৰ কৰি লোৱাটোৰ নামেই সংস্কৃতি৷”\nআনহাতে বিশ্বনাৰায়ন শাস্ত্ৰীৰ মতে\n“কৃষ্টি হ’ল এটা জাতিয়ে কৰা সকলো কামৰে সমষ্টি আৰু সংস্কৃতি হ’ল সেই জাতিৰ চিন্তা, কল্পনা আৰু কামৰ শ্ৰেষ্ঠ অংশখিনি৷ ইয়াৰ প্ৰভাৱ জাতিৰ মনত থাকি যায়৷ সেই প্ৰভাৱে জাতিৰ জাতীয় আদৰ্শ গঢ় দিয়ে, কামত অনুপ্ৰেৰণা দিয়ে৷”\nকিন্তু বাস্তৱ ক্ষেত্ৰত কৃষ্টি-সংস্কৃতিৰ এনে বিশাল ভাৱাৰ্থ সুদূৰ পাৰাহতে আছে বুলিব পাৰি৷ বৰ্তমান সন্ধিয়া জাকজমকতাৰে একোখন সাংস্কৃতিক অনুষ্ঠান পাতি তাত পৰিৱেশন কৰা কেইটামান গীত, নৃত্য, নাটক আদিকেই সামৰি কৃষ্টি-সংস্কৃতিৰ প্ৰচাৰ চলাই থকা হৈছে৷ চৰকাৰৰ সাংস্কৃতিক মন্ত্ৰনালয়ৰ দৰে একোটা বিভাগ আছে যদিও সম্প্ৰতি বঁটা প্ৰদান, দুই-এখন সংগীতানুষ্ঠান অনুষ্ঠিত কৰাৰ মাজতে তাৰ দায়িত্ব শেষ৷ আনহাতে বিশ্ববিদ্যালয়, মহাবিদ্যালয়সমূহতো একোটা সাংস্কৃতিক বিভাগ থাকে যদিও বছৰৰ মূৰত বিশ্ববিদ্যালয় সপ্তাহ, কলেজ সপ্তাহ আৰু যুৱমহোৎসৱৰ দৰে অনুষ্ঠান পাতি নিজৰ দায়িত্ব পালন কৰে৷ প্ৰকৃততে কোনো জাতিয় অনুষ্ঠানেই প্ৰকৃত সংস্কৃতি কি তাক বুজি উঠি তাক ৰক্ষা কৰাৰ ক্ষেত্ৰত চিন্তা-চৰ্চা কৰা দেখা পোৱা নাযায়৷\nসংস্কৃতিৰ স্বৰূপ নিৰ্ণয়ৰ ক্ষেত্ৰত জ্যোতি প্ৰসাদে কিছু বাস্তৱ দৃষ্টিভংগীৰে চিন্তা-চৰ্চ্চা কৰিছিল৷ তেওঁৰ মতে\n“আমি বাস্তৱিক জীৱনৰ সকলো আহিলাতে সৌন্দৰ্য প্ৰয়োগ কৰাৰ লগে লগে আমাৰ মন আৰু হৃদয়ৰ গুণতো সৌন্দৰ্য প্ৰয়োগ কৰো৷ এই বাহিৰ আৰু ভিতৰ দুয়োৰে উৎকৰ্ষণ আৰু তাত সৌন্দৰ্য প্ৰয়োগ হ’লেই মানুহৰ সংস্কৃতিয়ে পূৰ্ণ ৰূপ পায়৷… এজন মানুহ যদি সুকুমাৰ কলাৰ সৃষ্টিত অভিনৱ সৌন্দৰ্য সৃষ্টি কৰিব পৰা হৈও, মানুহৰ সৈতে ব্যৱহাৰত আৰু সম্বন্ধত মানসিক গুণবোৰ প্ৰকাশ কৰিব নোৱাৰে তেন্তে সেই মানুহজনৰ সংস্কৃতি নিশ্চয় অসম্পূৰ্ণ বুলিব লাগিব৷”\nজ্যোতিপ্ৰসাদে সংস্কৃতিৰ দুটা দিশৰ কথা কৈছে৷ অন্তৰভাগ আৰু বৰ্হিভাগ৷ ইয়াৰে অন্তৰভাগত প্ৰকাশ পাই আধ্যাত্মিক উপলব্ধিৰ মানসিক উৎকৰ্ষতা৷ আনহাতে বৰ্হিভাগত প্ৰকাশ পাই বাস্তৱ জীৱনৰ চিন্তা আৰু কৰ্মৰাজি৷ বৰ্তমান আমাৰ সংস্কৃতি ৰক্ষাৰ বেলিকাও সততে আন্তঃসংস্কৃতিৰ অভাৱ লক্ষ্য কৰা দেখা যায়৷ যাৰ বাবে বহু সময়ত একোজন ব্যক্তি বা একোটা পৰিয়াল ঘৰ-দূৱাৰ, আচবাব, শিক্ষা-দীক্ষা আদি সকলো ফালৰ পৰাই সংস্কৃতিবান যেন লাগিলেও তেওঁৰ সানিধ্যলৈ যোৱাৰ পিছত বা তেওঁৰ লগত কথা পতাৰ পিছত দেখা যায় যে তেওঁৰ বাহ্যিক আৱৰণটোহে সংস্কৃতিৰ বৈশিষ্ট্যৰে ভৰা৷ ভিতৰখন অন্তঃসাৰশূন্য আৰু দুস্কৃতিৰ কদৰ্যৰে ভৰা৷ আমি সাধাৰণ অৰ্থত সংস্কৃতিসম্পন্ন ব্যক্তি বুলি ক’লে যিজন ব্যক্তিক বুজো সেইজন ব্যক্তি প্ৰকৃততেই আভ্যন্তৰীণ সংস্কৃতিৰ সুষমাৰে ভৰা হ’ব লাগিব৷ খং, ক্ষোভ, দুখ, বেদনা, হতাশাৰ মুহূৰ্ততো আত্মনিয়ন্ত্ৰণৰ মাজেৰে নিজৰ মানৱীয় গুণখিনি আনৰ আগত প্ৰকাশ কৰিব পৰা ব্যক্তিজনকেই আমি সংস্কৃতিসম্পন্ন ব্যক্তি বুলিব পাৰো৷ এইখিনিতে এটা কথা উল্লেখ কৰিব পাৰি যে যিদৰে সকলো সভ্য মানুহকে সংস্কৃতি সম্পন্ন বুলিব নোৱাৰি সেইদৰে সকলো সংস্কৃতি সম্পন্ন লোকেই সুসভ্য নহয়৷ মানসিক উৎকৰ্ষতাইহে একোজন মানুহক সভ্য আৰু সংস্কৃতিবান কৰি তুলিব পাৰে৷ বৰ্তমান সংস্কৃতিৰ ক্ষেত্ৰত দেখা দিয়া এই সমস্যাটোৱেই সংস্কৃতিৰ ভেটি ঠৰকবৰক কৰি তুলিছে৷ নিজৰ জাতি, ভাষা, সাহিত্য, উৎসৱ-অনুষ্ঠান, ৰীতি-নীতি আদিৰ প্ৰতি কোনো ধৰণৰ শ্ৰদ্ধা নথকাকৈ কেৱল ভোগবাদি মানসীকতাৰে সংস্কৃতি ৰক্ষাত আত্মনিয়োগ কৰা মানুহৰ সংখ্যা বৃদ্ধি পাব লাগিছে৷ যিটোৱে আমাৰ সংস্কৃতিৰ ক্ষেত্ৰত গভীৰ সংকতৰ সৃষ্টি কৰিছে৷\nএখন ৰাজ্যৰ সাংস্কৃতিক উপাদানসমূহ সংগ্ৰহালয়ত সংৰক্ষণ কৰি আমি নতুন প্ৰজন্মৰ বাবে ৰাখি থৈ যাব পাৰো৷ কিন্তু আমি চিন্তা কৰিব লাগিব বাস্তৱ ক্ষেত্ৰত কি দৰে তাক পালন কৰি উঠি অহা প্ৰজন্মক পৰিচয় কৰি দিব পাৰো৷ সংস্কৃতি ৰক্ষাৰ ক্ষেত্ৰত ড. ভুবনমোহন দাসে তেওঁৰ ‘অসমীয়া সংস্কৃতিৰ সংৰক্ষণ আৰু অন্যান্য’ নামৰ গ্ৰন্থত এটা লাখটকীয়া প্ৰশ্ন কৰিছে যে\n“অসমীয়া সংস্কৃতি জীৱন্ত অৱস্থাত ৰক্ষাৰ দায়িত্ব গাঁৱৰ মানুহৰ ওপৰতে ন্যস্ত নেকি?”\nসকলো সংস্কৃতিৰ কেন্দ্ৰবিন্দু হ’ল গাঁৱসমূহ৷ গাঁৱৰ সহজ-সৰল মানুহখিনিৰ মাজতে অধিকভাৱে জীপাল হৈ থাকে প্ৰতিটো উৎসৱ-অনুষ্ঠান, ৰীতি-নীতি আৰু বিভিন্ন লোকসাংস্কৃতিক সমলসমূহ৷ কিন্তু বিভিন্ন কাৰণত মানুহ নগৰমুখি হোৱাৰে পৰা আভিজাত্যৰ দোহাই দি নগৰৰ বহু মানুহে সংস্কৃতি ৰক্ষাৰ ক্ষেত্ৰত এক ধৰণৰ লজ্জাবোধ অনুভৱ কৰে৷ যাৰ বাবে নগৰীয়া সংস্কৃতি বুলিও এক ধৰণৰ নতুন সংস্কৃতিয়ে গঢ় লৈ উঠা দেখা গৈছে৷ এনে নগৰীয়া সংস্কৃতিৰ নতুন ধ্যান-ধাৰণাই কেতিয়াবা সমাজত সংঘাত সৃষ্টি নকৰাকৈও থকা নাই৷ গাঁৱৰ পুৰণি সাংস্কৃতিক অভিব্যক্ৰিৰ মাজত বাস কৰা পুৰণি চাম মানুহ আৰু নতুন ধ্যান-ধাৰণাত ডাঙৰ-দীঘল হোৱা নতুন পুৰুষ (New Generation)ৰ মাজৰ এনে সংঘাতে কেতিয়াবা একোখন ঘৰ, একোটা পৰিয়ালৰ বহু বছৰীয়া সম্প্ৰীতিকো জোকাৰি যোৱা দেখা গৈছে৷ এটা কথা ঠিক যে, সংস্কৃতি হ’ল জীৱন যাপন প্ৰণালীৰ এক ধাৰা৷ মানুহৰ অভিজ্ঞতা, জ্ঞান, প্ৰয়োজন আদিয়েই সংস্কৃতিৰ জন্ম দিয়ে৷ এই ফালৰ পৰা নগৰীয়া সংস্কৃতিকো আমি ভুল বুলি একেষাৰে ক’ব নোৱাৰো৷ জীৱন যাত্ৰাত আগুৱাই যাওতে অনেক লোকে অভিজ্ঞতাৰ পৰা অনেক নতুন নতুন সংস্কাৰ সঞ্চিত কৰে৷ এই সঞ্চিত সংস্কাৰ পুৰণিৰ লগত যোগ হয় আৰু কৌতিকলীয়া পুৰণি সংস্কৃতিয়ে নতুন ৰূপত আত্মপ্ৰকাশ কৰে৷ যি সংস্কৃতিয়ে নতুন অভিজ্ঞতা, জ্ঞান, সংস্কাৰ সামৰি ল’ব পাৰে সেই সংস্কৃতিয়েই সমাজত মহিয়ান হৈ থাকে৷ কিন্তু এই ক্ষেত্ৰত এটা কথা মানি ল’ব লাগিব যে, একো নোহোৱাৰ পৰা বা শূন্যৰ পৰা সংস্কৃতিৰ সৃষ্টি হ’ব নোৱাৰে৷ ইয়াৰ এটা ভেটি থাকিব লাগিবই লাগিব৷ অসমীয়া সংস্কৃতিৰো এটা নিজস্ব ভেটি আছে৷ গতিকে ইয়াক ৰক্ষা কৰা প্ৰতিজন অসমীয়াৰে পৱিত্ৰ কৰ্তব্য৷\nঅসমীয়া সংস্কৃতিৰ ক্ষেত্ৰত এক পৰিৱৰ্তন\nঅসমীয়া সংস্কৃতিৰ ক্ষেত্ৰত ক্ৰমে ক্ৰমে এক পৰিৱৰ্তনে গা কৰি উঠিছে৷ ১৮২৬ চনৰ ইয়াণ্ডাবু সন্ধিৰ পিছৰ পৰাই ইংৰাজৰ শাসন আৰু বাঙালী আমোলাসকলৰ চলন-ফুৰণ, আচাৰ-ব্যৱহাৰৰ প্ৰতি অন্ধ অনুকৰণে অসমীয়া সংস্কৃতিৰ ভেটি কপাই থৈ যায়৷ সংস্কৃতিৰ ক্ষেত্ৰত সততে এটা কথা ব্যৱহাৰ কৰা হয় ‘সংস্কৃতি পৰিৱৰ্তনশীল’৷ এই কথা ঠিক যে সময়ৰ পৰিৱৰ্তনৰ লগে লগে সংস্কৃতিৰ ধাৰণাৰো পৰিৱৰ্তন হয়৷ পূৰ্বতে মানুহ গাঁৱত বাস কৰিছিল৷ ক্ৰমে ক্ৰমে মানুহ নগৰমুখি হ’ল৷ নানান শিল্প-বাণিজ্যৰ প্ৰসাৰ বাঢ়িল৷ উদ্যোগৰ সৃষ্টি হ’ল৷ সংস্থাপনৰ কাৰণে মানুহে নিজৰ গাঁও এৰি নগৰত বাস কৰিবলৈ ধৰিলে৷ পৰিৱেশ-পৰিস্থিতিয়ে মানুহক এখন ঠাইৰ পৰা আন এখন ঠাইলৈ ঘূৰি ফুৰিবলৈ বাধ্য কৰিলে৷ লাহে লাহে প্ৰচলিত কিছুমান নিয়ম-নীতি, আচাৰ-ব্যৱহাৰ ধৰি ৰখা কঠিন হৈ পৰিল৷ কিন্তু সকলো পৰিস্থিতিগত কাৰণক স্বীকাৰ কৰিও আমাৰ কিছুমান আপুৰুগীয়া সাংস্কৃতিক অভিব্যক্তিক একেবাৰে দলিয়াই পেলাই সম্পূৰ্ণ নগৰমুখি হৈ পৰাটো একেবাৰে শুভলক্ষণ হ’ব নোৱাৰে৷ এই প্ৰসঙ্গত জ্যোতিপ্ৰসাদে এক সুস্পষ্ট মত আগবঢ়াইছে৷ তেওঁৰ মতে “সংস্কৃতিৰ গতিপথত দেশী-বিদেশী যিবোৰ সাংস্কৃতিক সম্পদ লগ পোৱা যায় সেইবোৰ গ্ৰহণ কৰোঁতে সদায় নিজৰ জাতীয় ৰূপত সজায় পৰাই ললেহে সংস্কৃতি গতিধৰ্মী হয়৷ এনে সংস্কৃতিৰ গতিধৰ্মিতাই ভৱিষ্যতৰ সংস্কৃতিৰো বাট মুকলি কৰি ৰখাৰ লগতে বাটটো বহল আৰু ওখও কৰে৷” গতিকে দেখা যায় ‘ভাবিকালৰ সংস্কৃতি’ বাঢ়নৰ বাট মুকলি কৰি ৰাখিবলৈ হ’লে দেশী-বিদেশী, অতীত-বৰ্তমান এই সকলো সাংস্কৃতিক সম্পদসমূহ গ্ৰহণ কৰিব পৰা বিপুলায়তন দৃষ্টিভংগী গ্ৰহণ কৰিব লাগিব৷ ইয়াকে কৰিবলৈ যাওঁতে আমি সাংস্কৃতিক অংগসমূহক পাহৰি থাকিলে নহ’ব৷ কাৰণ বাহিৰা সংস্কৃতিয়ে জীৱনটো সুচাৰুৰূপে চলাই নিয়াত সহায়হে কৰিব পাৰে, কিন্তু সেইটোৱে জাতিটোৰ ভেটি কেতিয়াও দৃঢ় কৰিব নোৱাৰে৷\nঅসমীয়া সংস্কৃতিলৈ সঘনাই পৰিৱৰ্তন আহিবলৈ ধৰিছে৷ এই পৰিবৰ্তনে গাঁও, নগৰ-চহৰ সকলোতে কম বেছি পৰিমাণে এতিয়া বিয়পি পৰিছে৷ অসমীয়া সংস্কৃতিৰ কথা ক’লেই আমাৰ মনলৈ প্ৰথমতেই ভুমুকি মাৰে জাতিয় উৎসৱ বিহুৱে৷ তিনিওটা বিহুক কেন্দ্ৰ কৰিয়েই অসমীয়া সমাজত প্ৰচলিত বিভিন্ন আচাৰ-ব্যৱহাৰ, নৃত্য-গীত, খাদ্যভ্যাস, সাজ-পাৰ আদিৰ মাজেৰেই অসমীয়া জাতিৰ এক নিজস্ব পৰিচয় বহন কৰি আছে৷ কিন্তু সময়ৰ পৰিৱৰ্তনৰ লগে লগে নগৰসমূহৰ দৰেই গাঁওসমূহটো বিহুক কেন্দ্ৰ কৰি গঢ়ি উঠা সেই পুৰণিৰ আৱেগ কিছু ম্লান পৰিছে৷ মানুহৰ ঘৰে ঘৰে হুঁচৰি গাই বিহুৰ বতৰত গৃহস্থক আৰ্শীবাদ দিয়া, গৰু বিহুৰ দিনা একেলগে নদীলৈ গৈ গৰুক নোৱাই-ধূৱাই মাহ হালধি ঘঁহি গা ধোৱা, মাঘৰ বিহুত মেজি, ভেলা ঘৰ সাঁজি ভোজভাত খোৱা, কাতি বিহুত তুলসীৰ তলত, পথাৰত চাকি দিয়া আদি কাৰ্যবোৰ প্ৰায়েই নোহোৱা হৈ পৰিছে৷ বিবাহ অনুষ্ঠানক কেন্দ্ৰ কৰি হোৱা আখৈতোলা, গাঁঠিয়ন খুন্দা, দৈয়ন দিয়া, সুৱাঁগুৰি তোলা আদি অনুস্থানসমূহ ক্ৰমে ক্ৰমে বিবাহ অনুষ্ঠানৰ পৰা নোহোৱা হৈ পৰিছে৷ ভিডিঅ’ গেইম, কম্পিউটাৰ, কেব’লটিভি আদিয়ে জোনাকনিশা সন্ধিয়া আইতাৰ মুখৰ সাধু শুনা, সাধু কোৱা আদি প্ৰথাৰ প্ৰচলন কমাই আনিছে৷ ইয়াৰ উপৰিও সাজ-সজ্জা, খাৱন-শোৱন, আ-অলংকাৰ, খেল-ধেমালি, কেশবিন্যাস, প্ৰসাধন, সোধন-পোছন আদিৰ ক্ষেত্ৰতো নতুন নতুন বস্তুৱে চকুৰ চমক লগাবলৈ ধৰিলে৷ ইয়াৰ সৰহ ভাগকেই আমি সময়ৰ পৰিৱৰ্তনৰ ফলত গ্ৰহণ কৰিবলৈ বাধ্য হৈছোঁ যদিও বেছিভাগেই আকৌ আধুনিক অন্ধ নগৰীয়া আভিজাত্যৰ ফলটো সৃষ্টি নোহোৱাকৈ থকা নাই৷ যিবোৰ ক্ৰমে ক্ৰমে গাঁৱসমূহলৈ প্ৰসাৰিত হৈ গোটেই সংস্কৃতিৰ ভেটিটোকে কপাই তুলিছে৷


Nimular in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Nimular ar byavahar, ppali, parshwakriya, upkaar, kriya-pratikriya aaru satarkatabani\nNimular की जानकारी\nNimular ৰ লাভ আৰু ব্যৱহাৰসমূহ- Nimular Benefits & Uses in Assamese- Nimular ar laabh aaru byavaharsamuh\nNimular ৰ পালি আৰু সেয়া কেনেদৰে ল'ব- Nimular Dosage & How to Take in Assamese - Nimular ar paali aaru xeya kenedore lobo\nNimular ৰ পাৰ্শ্চক্ৰিয়াসমূহ- Nimular Side Effects in Assamese- Nimular ar parshwakriyasamuh\nNimular সংক্ৰান্ত সতৰ্কতাবাণীসমূহ- Nimular Related Warnings in Assamese- Nimular xonkranta xatarkatabanisamuh\nঅইন দৰৱৰ সৈতে Nimularৰ গুৰুতৰ ক্ৰিয়া-প্ৰতিক্ৰিয়া- Severe Interaction of Nimular with Other Drugs in Assamese- Oinor xoite Nimular ar gurutor kriya-pratikriya\nNimular মতভেদসমূহ- Nimular Contraindications in Assamese- Nimular nishedhsamuh\nNimular ৰ বিষয়ে সততে সোধা প্ৰশ্নসমূহ- Frequently asked Questions about Nimular in Assamese- Nimular ar bikhoye satate xodha prashnasamuh\nখাদ্য আৰু মদৰ সৈতে Nimular ক্ৰিয়া-প্ৰতিক্ৰিয়া- Nimular Interactions with Food and Alcohol in Assamese- khadya aaru modor xoite Nimular kriya-pratikriya\nNimular ৰ লাভ আৰু ব্যৱহাৰসমূহ - Nimular Benefits & Uses in Assamese - Nimular ar laabh aaru byavaharsamuh\nNimular তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nNimular ৰ পালি আৰু সেয়া কেনেদৰে ল'ব - Nimular Dosage & How to Take in Assamese - Nimular ar paali aaru xeya kenedore lobo\nNimular-ৰ উপাদানসমূহ - Nimular Active Ingredients in Assamese - Nimular-ar upadaansamuh\nNimular ৰ পাৰ্শ্চক্ৰিয়াসমূহ - Nimular Side Effects in Assamese - Nimular ar parshwakriyasamuh\nগৱেষণাৰ ভিত্তিত, Nimular ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nNimular সংক্ৰান্ত সতৰ্কতাবাণীসমূহ - Nimular Related Warnings in Assamese - Nimular xonkranta xatarkatabanisamuh\nNimular-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nNimular ৰ গৰ্ভৱতী মহিলাৰ ওপৰত থকা প্ৰভাবৰ বিষয়ে জনা নযায় কাৰণ এইটোৰ ওপৰত এতিয়ালৈকে গৱেষনা কৰা হোৱা নাই।\nNimular-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nNimularএ স্তন্যপায়ী মহিলাৰ ক্ষেত্ৰত কি প্ৰভাৱ পেলাব এইটোৰ ওপৰত এতিয়ালৈকে কোনো গৱেষনা কৰা হোৱা নাই। গতিকে Nimular গ্ৰহণ কৰিলে পাৰ্শ্ব-প্ৰতিক্ৰিয়া হব নে নহয় জনা নাযায়।\nবৃক্কত Nimular কি প্ৰভাৱ দেখা গৈছে?\nআপোনাৰ বৃক্ক ত Nimularৰ সুতীব্ৰ পাৰ্শ্ব-প্ৰতিক্ৰিয়া হব পাৰে। চিকিতসকে নোকোবাকৈ গ্ৰহণ নকৰিব।\nযকৃতত Nimular কি প্ৰভাৱ দেখা গৈছে?\nNimularৰ ব্যৱহাৰ কলিজা ৰ বাবে ক্ষতিকৰ হব পাৰে। চিকিতসকৰ পৰামৰ্শ অবিহনে গ্ৰহণ নকৰিব।\nহৃদযন্ত্ৰৰ ক্ষেত্ৰত Nimular ৰ কি প্ৰভাৱ দেখা গৈছে?\nNimular গ্ৰহণ কৰাৰ পিছত আপোনাৰ হৃদয় ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nঅইন দৰৱৰ সৈতে Nimularৰ গুৰুতৰ ক্ৰিয়া-প্ৰতিক্ৰিয়া - Severe Interaction of Nimular with Other Drugs in Assamese - Oinor xoite Nimular ar gurutor kriya-pratikriya\nNimular তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nNimular মতভেদসমূহ - Nimular Contraindications in Assamese - Nimular nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Nimular লোৱা অনুচিত যাতে -\nNimular ৰ বিষয়ে সততে সোধা প্ৰশ্নসমূহ - Frequently asked Questions about Nimular in Assamese - Nimular ar bikhoye satate xodha prashnasamuh\nএই Nimular-এ অভ্য়াস বা নিচাৰ সৃষ্টি কৰে নেকি?\nNimularৰে অভ্যাস গঠনৰ কোনো কথাৰ প্ৰতিবেদন পোৱা নাই।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Nimular লোৱাৰ পিছত ই আপোনাৰ টোপনি ভাৱ নানে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Nimular লোৱা উচিত।\nনহয়, মানসিক ৰোগৰ চিকিত্সাৰ ক্ষেত্ৰত Nimular ব্যৱহৃত নহয়।\nখাদ্য আৰু মদৰ সৈতে Nimular ক্ৰিয়া-প্ৰতিক্ৰিয়া - Nimular Interactions with Food and Alcohol in Assamese - khadya aaru modor xoite Nimular kriya-pratikriya\nখাদ্য আৰু Nimularৰ ক্ৰিয়া-প্ৰতিক্ৰিয়া\nখাদ্যৰ সৈতে Nimularৰ ক্ৰিয়া-প্ৰতিক্ৰিয়াৰ কোনো তথ্য নাই, এইবিষয়ত গৱেষণাৰ অভাৱৰ হেতু।\nমদ আৰু Nimularৰ মাজৰ প্ৰতিক্ৰিয়া\nNimular আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nNimular ৰ অনুকল্প - Substitutes for Nimular in Assamese\nNimular ৰ মূল্য আৰু পেকৰ চাইজ - Nimular Price and Pack Size in Assamese - Nimular ar mulya aaru pakor size\nআপুনি বা আপোনাৰ পৰিয়ালৰ কোনোবাই Nimular লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Nimular ব্যৱহাৰ কৰিছিল নেকি?\nআপুনি কিমান পৰিমাণে Nimular সেৱন কৰিছিল?\nআপুনি Nimular ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Nimular সেৱন কৰে?


Home ABID AZAD ABID-AZAD RUPALI-PARDA আবিদ আজাদ আবিদ-আজাদ ৰূপালী পৰ্দা ৰূপালী পৰ্দা\nxukhdukh.com February 27, 2018 ABID AZAD, ABID-AZAD, RUPALI-PARDA, আবিদ আজাদ, আবিদ-আজাদ, ৰূপালী পৰ্দা,\nএখন নাচাবলগীয়া চিনেমা – ‘পেডমেন’\n“তুমি সেই দিনকেইটাত যি লেতেৰা কাপোৰ ব্যৱহাৰ কৰা, তেনে লেতেৰা কাপোৰ মই চাইকেল চাফা কৰিবলৈও ব্যৱহাৰ নকৰোঁ ৷”\nহিন্দী চিনেমা ‘পেডমেন’ৰ মুক্তিৰ সময়চোৱাত দেশজুৰি মহিলাৰ ছেনিটেৰী পেড ব্যৱহাৰৰ প্ৰচাৰেৰে ছ’চিয়েল মিডিয়া ভৰি পৰিছিল। বহুজনে, বিশেষকৈ মহিল-যুৱতীসকলে ‘পেড’ৰ সৈতে নিজৰ ফটো তুলি ছেনিটেৰী পেডৰ দাম আৰু টেক্স কৰ্তনৰ দাবীত ‘ফেচবুক’ত প্ৰতিবাদ কৰিছিল । আনহাতে বিভিন্নজনে তেনে প্ৰচাৰৰ ওপৰত সন্দেহ প্ৰকাশ কৰি যুক্তি দিছিল - এইবোৰ আচলতে ‘চেনিটেৰী পেড’ৰকেম্পেইনৰ নামত ‘পেডমেন’ চিনেমাৰহে প্ৰচাৰ ! বিনামূলীয়া বিজ্ঞাপনৰ কৌশল ! ‘পেড’ ব্যৱহাৰ কৰিব নোৱাৰা বেছিভাগ গৰীব মহিলাৰেই ছ’চিয়েল মিডিয়াৰ সৈতে কোনো সম্পৰ্কয়ে নাই । ইত্যাদি ...। প্ৰথম অৱস্থাত তেনে যুক্তিৰ আমিও আংশিক সমৰ্থন কৰিছিলোঁ । কিন্তু চিনেমাখন চাই ঊঠি আমাৰ সেই মত সলনি কৰিবলৈ বাধ্য হ’লোঁ । ফেচবুক বা অইন ছ’চিয়েল মিডিয়াৰ সৈতে সম্পৰ্ক নথকা দেশৰ বহুল সংখ্যক জনগণক এইবোৰ কথাই পোনপোটীয়াকৈ প্ৰভাৱ নকৰাটো সত্য; কিন্তু তেনে প্ৰচাৰে প্ৰতিষ্ঠিত অন্যান্য প্ৰচাৰ মাধ্যমক, বিশেষকৈ ইলেকট্ৰ’নিক মিডিয়াক যথেষ্ট প্ৰভান্বিত কৰাটোও সত্য । ছ’চিয়েল মিডিয়ত চৰ্চা লাভ কৰা একোটা গৰম-বিষয়ক ষ্টুডিও কেন্দ্ৰিক সংবাদ মাধ্যমবোৰে সন্ধিয়াৰ ‘প্ৰাইম টাইম’ত যথেষ্ট গুৰুত্ব দিয়া দেখা যায় । ‘ফেচবুক’ নথাকিলেও সন্ধিয়া ‘প্ৰাইম টাইম’ৰ চিঞৰ-বাখৰ চোৱা মানুহ ঘৰে ঘৰে । বিগত সপ্তাহত দেখা গ’ল যে ভাৰতীয় পৰিয়ালত কেতিয়াও মুকলিকৈ আলোচনা নকৰা মহিলাৰ স্বাস্থ্য সম্পৰ্কীয় অতি জৰুৰী উক্ত বিষয়টো দেশব্যাপি নিউজ চেনেলবোৰত খোলাখুলিকৈ তথা অতি ধুম-ধামেৰে আলোচনা আগবঢ়োৱা হ’ল । বিষয়টোৰ ওপৰত মানুহে শুনিলে, কথা পতিলে আৰু মনতে প্ৰশ্ন কৰিলে । মানুহে চিনেমাখন চালেও । এয়া এক ধনাত্মক দিশ । তাতে, চিনেমা নিজেও এক অতিজনপ্ৰিয় তথা প্ৰভাৱশালী প্ৰচাৰ-মাধ্যম ৷\nদুবছৰ পূৰ্বে মাছখোৱাৰ প্ৰাগজ্যোতি হলত মুম্বাইৰ অভিনেত্ৰী কাল্কি কোৱেচলিনৰ মহিলা বিষয়ক ‘দ ট্ৰুথ অৱ ৱোমেনহুদ’ (The Truth of Womanhood) নামৰ একক অভিনয়ৰ ড্ৰামাখন চোৱাৰ সুযোগ পাইছিলোঁ ৷ ড্ৰামাৰ অন্তত দৰ্শকৰ সৈতে হোৱা আলাপত তেওঁক প্ৰশ্ন এটা কৰিছিলোঁ — “আজিকালি ‘ফেমিনিজম’ক বিষয়বস্তু হিচাপে লৈ বহুতে ব্যৱসায় কৰিবলৈ আৰম্ভ কৰিছে ৷ ‘ফেমিনিজিম’ক লৈ কোনোবাই চিনেমা বনাইছে, বিজ্ঞাপন বনাইছে, প্ৰসাধন সামগ্ৰী বেচিছে, প্ৰডাক্ট বেচিছে আৰু কোনোবাই ড্ৰামাও কৰিছে ...৷ আপোনাৰ এইক্ষেত্ৰত মন্তব্য কি?” উত্তৰত তেওঁ কি ক'ব পাৰে ধাৰণা এটা আছিল যদিও সেয়া তেওঁৰ মুখৰ পৰা শুনাৰ উদ্দশ্যেৰে প্ৰশ্নটো জানি-বুজিয়ে কৰিছিলোঁ । তেওঁৰ থুলমূল উত্তৰটো আছিল এনেধৰণৰ — “মহিলাকেন্দ্ৰিক বিষয়ক লৈ কোনোবাই যদি ব্যৱসায়ো কৰিছে আৰু তাৰ ফলত যদি মহিলাৰ সমস্যাৰ বিষয়ে জনসাধাৰণ অৱগত হৈছে, তাৰ চৰ্চা হৈছে, মানুহৰ মানসিকতাত প্ৰভাৱ পৰিছে সেয়া ভাল কথা ৷ তেনেকুৱা ব্যৱসায় হোৱাত আপত্তি কি ! তেনে ব্যৱসায় আৰু হ'ব লাগে। ” কাল্কিৰ সপ্ৰতীভ দৃঢ় উত্তৰ শুনি উপস্থিত দৰ্শকে হাত চাপৰি বজাইছিল ৷ ‘পেডমেন’ চিনেমাখনো তেনেকুৱা এক হাত চাপৰি বজাব পৰা ধৰণৰ সাৰ্থক চিনেমা ৷\n‘মাহেকীয়া’ৰ দিনকেইটাত মহিলাৰ প্ৰতি আমাৰ ভাৰতীয় সমাজৰ যি এক প্ৰগাঢ় ঋণাত্মক ধাৰণা বিদ্যমান, তথা তাৰ ফলত সেই দিনকেটাত মহিলা গৰাকীৰ দৈনন্দিন কাৰ্যত যি সমস্যা দেখা দিয়েহি,চিনেমাখনত সেয়া বলিষ্ঠভাৱে আৰু ভাৰতীয় সৰ্বসাধাৰণ দৰ্শকক আগত ৰাখি আকৰ্ষণীকৈ তুলি ধৰা হৈছে । বৃহৎ সংখ্যক জনতাৰ ধৰ্মীয় আস্থা, পৰম্পৰা, বিশ্বাস আৰু অন্ধবিশ্বাস জড়িত বিষয় এটাৰ ওপৰত নিৰ্মান কৰা চিনেমাখনত ‘পেডমেন’ৰ চৰিত্ৰটো আমিৰ, চলমান, শ্বাহৰুখ বা ঋত্বিকৰ সলনি অক্ষয় কুমাৰে অভিনয় কৰাটোও এটা উল্লেখনীয় দিশ ! কিছুবছৰ পূৰ্বে বৃহৎ সংখ্যক সদস্যৰে পৰিপূৰ্ণ অসমীয়া ফেচবুক গোট এটাত মহিলাৰ মাহেকীয়া আৰু পুষ্পিতা বিষয়ক লৈ হোৱা যুক্তি-তৰ্কত কুসংস্কাৰ আৰু মান্ধাতাকলীয়া চিন্তাৰ সপক্ষত স্থিতি লোৱা কিছু আধুনিক লোকৰ পৰা পোৱা তিক্ত অভিজ্ঞতাৰ বাবে তেনেকৈ ভাবিব লগীয়া হ'ল ৷ সংস্কৃতি আৰু কু-সংস্কৃতিৰ পাৰ্থক্য চিনিব নোখোজা পৰিবৰ্তনৰ স্বপ্নত বিভোৰ অ-বিজ্ঞানমনস্ক অপৰিৱৰ্তনশীল লোকেৰেই আমাৰ সমাজখন ভৰা । উপায় নাই ।\nএটা কথা আমি প্ৰায়ে মন নকৰো যে মহিলাৰ ‘মাহেকীয়া’ হোৱাটো আচলতে নিজে কোনো সমস্যা নহয় ৷ এয়া মহিলাৰ দেহত হোৱা এক স্বাভাৱিক প্ৰাকৃতিক প্ৰক্ৰিয়া মাথোন ৷ এই প্ৰাকৃতিক প্ৰক্ৰিয়াবোৰ নহ'লে মানুহ জন্ম হোৱাৰ, বংশ ৰক্ষা কৰাৰ কোনো অজুহাতেই দেখোন নাথাকিল হেতেন ! অথচ এই প্ৰাকৃতিক প্ৰক্ৰিয়াকেই বিভিন্ন যুক্তিহীন অজুহাতেৰে আৰু প্ৰাচীণ কুসংস্কাৰেৰে আমাৰ সমাজত সমস্যা বা‘অসুবিধা’ হিচাপেই চাই অহা হৈছে ৷ অধিকাংশ মহিলায়ো সেয়া কপালৰ লিখন বা নিয়ম হিচাপে বিনা প্ৰশ্নই মানিও আহিছে । ফলস্বৰূপে সেইকেইটা দিন ঘৰচীয়া ইতৰ প্ৰাণীবোৰৰ দৰে মজিয়াৰ ওপৰতপৰিত্যক্তভাৱে পৰি থাকিবলৈও কুণ্ঠাবোধ নকৰে ! কেতিয়াবা এনেই ভাবো, এই প্ৰাকৃতিক পৰিঘটনাটো যদি মহিলাৰ নহয় পুৰুষৰ ক্ষেত্ৰত হ'লহেতেন, তেতিয়াও হয়তো পত্নীয়েই মাটিত শুব লাগিলহেতেন ৷ কাৰণ, পালেঙত শুৱাৰ নীতি-নিয়ম যেনেকৈয়ে নহওক পুৰুষে বনাই ল’লেইহেতেন ! (এনেই ভবা কথাহে!)\nচিনেমাখনত ‘পেডমেন’ অক্ষয় কুমাৰে ‘মাহেকীয়া’ সম্বন্ধে সাংঘাতিক হিচাপ এটা দিয়ে ৷ আমাৰ দেশৰ (বেছিভাগ) মহিলাই হেনো বছৰত দুমাহ এনেয়ে কটায় ৷ কেনেকৈ ? মাহত পাঁচ দিনকৈ ১২ মাহত — পাঁচ বাৰং ৬০ দিন, অৰ্থাৎ দুমাহ ৷ সেই দুমাহ ঘৰত কৰ্মহীন হৈ যদি পৰি থাকিব লগীয়া নহয় আৰু ফটা-কানিৰ সলনি পেড ব্যৱহাৰ কৰি অইন দিনৰ দৰেই কৰ্ম কৰি থাকিব পৰা যায়; তেন্তে বছৰৰ সেই দুমাহ সময়ৰ অপচয় নহ'ব ! পুৰুষে যিদৰে ১২ মাহত ১২ মাহেই পূৰ্ণভাৱে জীৱন যাপন কৰে; মহিলাও কৰিব পাৰিব ৷ (ধোদ আৰু এলেহুৱা লোকৰ কথা বেলেগ৷) কিন্তু আমাৰ দেশৰ মহিলাই পুৰুষৰ ১২ মাহৰ বিপৰীতে ১০ মাহহে জীৱন যাপন কৰিব পাৰে ! বাকী দুমাহ মাহেকীয়াৰ নামত যায় ! ‘পেডমেন’ৰ মতে ক্ৰিকেটৰ পাঁচদিনিয়া টেষ্ট মেচত বেটমেনে যদি চিলাই বলৰ কোবৰ পৰা বাচিবলৈ দুভৰিত পেড লগাই খেলিব পাৰে; বীজাণুৰ সংক্ৰমণৰ পৰা বাচিবলৈ মহিলাই সেই পাঁচটা দিনত চেনিটেৰী পেড কিয় ব্যৱহাৰ কৰিব নোৱাৰে ! বলৰ কোবত আঠু ভাঙিলে মানুহ নমৰে, কিন্তু বীজানুযুক্ত লেতেৰা কপোৰৰ পৰা হোৱা সংক্ৰমণৰ ফলত হ'লে বহু মহিলা যন্ত্ৰণা-কাতৰ মৃত্যুৰ মুখত পৰে ৷\nচিনেমাখনৰ আৰম্ভণি পৰ্যায়ত লক্ষ্মী ওৰফে পেডমেনৰ ‘মাহেকীয়া’ৰ ওপৰত দিয়া “নিষিদ্ধ” আৰু “অশ্লীল” কথাবোৰ শুনি গঞা ৰাইজে তেওঁক সহ্য কৰিব পৰা নাছিল ৷ তেওঁ পাগল হোৱা বুলিয়ে ধৰি লৈছিল । ঘৈনিয়ীক গায়ত্ৰীয়েও গিৰিয়েকৰ মুখত, মতা মানুহ হোৱা সত্বেও, মহিলাৰ দুভৰিৰ মাজৰ এইবোৰ কথাত গুৰুত্ব দিয়া বাবে লাজত মৰি যোৱাৰ আৱস্থা হৈছিল । পেডমেন কিন্তু সলনি নহয় । পেডমেনৰ কাৰ্য-কলাপত লাজত থাকিব নোৱাৰি গাঁৱৰ মানুহে তেওঁক গাঁও ত্যাগ কৰিবলৈ বাধ্য কৰায় । পত্নীয়েও লাজতকৈ বিচ্ছেদেই শ্ৰেয় বুলি এৰা দিয়ে । উপায়ন্তৰ হয় পেডমেনে গাঁও ত্যাগ কৰে । আগবাঢ়ে এক নতুন যাত্ৰাৰ সন্ধানত ৷ এনেকৈয়ে আৰম্ভ হয় — বহুজাতিক কোম্পানীৰ ৫৫ টকাৰ ছেনিটেৰী পেডৰ পেকেটৰ বিপৰীতে ঘৰুৱাভাৱে প্ৰতি পিচ পেড ২ টকাত বনোৱাৰ পেডমেনৰ অভিনৱ যাত্ৰা ৷ নানান ঘাট-প্ৰতিঘাটৰ অন্তত তেওঁ সেই যাত্ৰাত এদিন সফল হয় ৷ (চিনেমাখন সত্য ঘটনাৰ ওপৰত আধাৰিত যদিও এইখিনি সময়ত চিনেমাখনত কিছু নাটকীয়তা আহে ৷ যদিও সেয়া কাহিনীৰ তাগিদাতে আহে বুলি ধৰি ল'ব পাৰি ৷) গাঁৱৰ মহিলাসকলক পেডমেনে এই যাত্ৰাত চামিল কৰে ৷ আমাৰ অসমৰ উৰ্মিলা মহন্তৰো তেনে কেইটীমান দৃশ্যতে প্ৰবেশ ঘটে ৷ ঘৰে ঘৰে গৈ পেড বেছি মহিলাসকলে আত্মসন্মানেৰে দুপইচা অৰ্জন কৰে ৷ দু পইচাই হওক, নিজৰ উপাৰ্জন ৷ কিমান যে আনন্দ ! আৰ্থিক স্বাবলম্বনেই নাৰীৰ প্ৰকৃত সবলীকৰণ ৷\nপেডমেনে ইচ্ছা কৰাহেতেন পেড বেছি নিজে কোটিপতি হ'ব পাৰিলেহেতেন ৷ কিন্তু তেওঁৰ মতে মাত্ৰ এজন মানুহ ধনী হ’লে দেশ আগ নাবাঢ়ে ৷ সকলোৰে উপাৰ্জন থাকিলেহে দেশ আগবাঢ়ে ৷ মাতৃ, পত্নী,ভগ্নী স্বাবলম্বী হ'লেহে দেশ স্বাবলম্বী হয়, দেশ শক্তিশালী হয় ৷ (এয়াই আছিল গান্ধীৰো স্বপ্ন !) চিনেমাখনৰ মনত পৰা এটা ডাইল’গেৰে লেখাটো শেষ কৰোঁ । চিনেমাৰ আন এটা চৰিত্ৰ, মাতৃহাৰা জীয়ৰী পৰিক (চোনম কাপুৰক) তাইৰ পিতৃয়ে আহাৰ ৰান্ধি-বাঢ়ি-খুৱাই দি উঠি কয় — সেই পিতৃয়েই কি, যি পিতৃৰ অন্তৰত মাতৃত্ব জাগি নুঠে; সেই পুৰুষেই কি, যি পুৰুষৰ হৃদয়ত নাৰীত্ব নাথাকে ৷\nTags # ABID AZAD # ABID-AZAD # RUPALI-PARDA # আবিদ আজাদ # আবিদ-আজাদ # ৰূপালী পৰ্দা\nBy xukhdukh.com on February 27, 2018\nLabels: ABID AZAD, ABID-AZAD, RUPALI-PARDA, আবিদ আজাদ, আবিদ-আজাদ, ৰূপালী পৰ্দা\nTJKBlogger February 28, 2018 at 9:03 AM


বিশ্বাস কৰিবনে? মহানগৰীৰ গুলীচালনা ঘটনাক অস্বীকাৰ কৰি আৰক্ষীৰ দাবীঃ গুলী নহয়, মাৰ্ব’লৰ আঘাততহে ফুটিল মাংস দোকানৰ কাচৰ গ্লাছ... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nবিশ্বাস কৰিবনে? মহানগৰীৰ গুলীচালনা ঘটনাক অস্বীকাৰ কৰি আৰক্ষীৰ দাবীঃ গুলী নহয়, মাৰ্ব’লৰ আঘাততহে ফুটিল মাংস দোকানৰ কাচৰ গ্লাছ…\nডিজিটেল ডেস্কঃ মহানগৰীত এখন ব্যৱসায়িক প্ৰতিষ্ঠানত সংঘটিত গুলীবৰ্ষণৰ ঘটনা ৰহস্যৰ মাজত সোমাই পৰিছে। দুপৰীয়া প্ৰায় ১২.৩০ বজাত এই গুলীবৰ্ষণ সংঘটিত হোৱা বুলি দাবী কৰিছে আনছাৰী মীট শ্ব’পৰ স্বত্তাধিকাৰীয়ে।\nনুনমাটিৰ বন্দনা চিনেমা হলৰ সমীপত থকা এই মাংস দোকানখনত সেই সময়ত উপস্থিত আছিল স্বত্তাধিকাৰী জব্বৰ আনছাৰী। এই ঘটনাৰ পাছতেই ঘটনাস্থলীত উপস্থিত হৈ আৰক্ষীয়ে তদন্ত আৰম্ভ কৰিছে।\nদোকানখনৰ সন্মুখৰ ভাগত থকা এখন গ্লাছত লাগিছে এই গুলী। ভিতৰৰ নে বাহিৰৰ ফালৰ পৰা গুলীবৰ্ষণ হৈছিল সেয়াও এতিয়া স্পষ্ট হোৱা নাই। কি পৰিস্থিতিত এই গুলীবৰ্ষণ সংঘটিত হ’ল সেই সন্দৰ্ভত সোধ-পোছ কৰিবলৈ আৰক্ষীয়ে নুনমাটি থানালৈ লৈ গৈছে দোকানখনৰ স্বত্তাধিকাৰীক।\nপূৰ্বতে কোনো ভাবুকি লাভ কৰিছিল নেকি জব্বৰ আনছাৰীৰ পুত্ৰক সোধাত ঘটনা সন্দৰ্ভত তেওঁ কয় যে, সেই সময়ত দোকানত দেউতা আছিল। আৰু তেনে কোনো ভাবুকি কাৰো পৰা লাভ কৰা হোৱা নাছিল।\nগুলীবৰ্ষণ ঘটনাই অঞ্চলটোত চাঞ্চল্যৰ সৃষ্টি কৰিছে। আৰক্ষীয়ে দোকানখনৰ ভিতৰ ভাগত খালী গুলীৰ কাৰ্টিজৰ সন্ধান চলাইছিল যদিও, এতিয়ালৈকে উদ্ধাৰ কৰিবলৈকে সক্ষম হোৱা নাই। ব্যৱসায়ীগৰাকীৰ অনুজ্ঞাপত্ৰ কোনো অস্ত্ৰ-শস্ত্ৰ আছে নেকি বুলি জানিব বিচৰাত তেনে অস্ত্ৰ-শস্ত্ৰ নাছিল বুলি জনাই পুত্ৰই।\nএইফালে স্থানীয় লোকে এই গুলীবৰ্ষণৰ কোনো শব্দ শুনা নাই বুলি মন্তব্য কৰিছে। সেয়েহে এতিয়া অধিক ৰহস্যজনক হৈ পৰিছে নুনমাটিৰ আনছাৰী মীট শ্ব’পত সংঘটিত এই গুলীবৰ্ষণ কাণ্ড। উচ্চপদস্থ আৰক্ষী বিষয়া আৰু নুনমাটি আৰক্ষীয়ে এই সন্দৰ্ভত দোকানখনৰ স্বত্তাধিকাৰীক সোধ পোছ অব্যাহত ৰাখিছে যদিও কোনো কথা সদৰী কৰা নাই।\nইফালে, নুনমাটি থানাত আৰক্ষীয়ে আটক কৰি থোৱা মাংস দোকানীগৰাকীক সংবাদ মাধ্যমৰ পৰা আঁতৰত ৰখাই থোৱা হৈছে। থানা খনৰ এজন আৰক্ষী বিষয়াই অসমীয়া প্ৰতিদিনৰ ডিজিটেল সংস্কৰণক এই ঘটনা সন্দৰ্ভত প্ৰতিক্ৰিয়া ব্যক্ত কৰি কয়- সেয়া হেনো গুলীচালনাৰ ঘটনা নাছিল। মাৰ্ব’লৰ আঘাততহে হেনো এনেদৰে ফুটা হ’ল মাংস দোকানখনৰ গ্লাছ। আৰক্ষী বিষয়া জনৰ এই দাবী কিমান বিশ্বাসযোগ্য সেয়া বিশ্চাৰ্যৰ বিষয়। মাৰ্ব’লৰ আঘাতত এনেদৰে এখন গ্লাছ ফুটিব পাৰেনে? সেয়া এতিয়া চৰ্চাৰ বিষয় হৈ পৰিছে।\nমহানগৰীৰ ব্যৱসায়িক প্ৰতিষ্ঠানলৈ লক্ষ্য কৰি দিন-দুপৰতে গুলীবৰ্ষণ…


pan-aadhaar-linking-process-check-full-details-here-skd– News18 assam\nPAN, Aadhaar থকাসকলৰ বাবে গুৰুত্বপূৰ্ণ খবৰ! সোনকালে কৰি লওক এই কাম, অন্যথা হ’ব ডাঙৰ লোকচান!\nযদি পান কাৰ্ড আধাৰ কাৰ্ডৰ সৈতে এই তাৰিখলৈ লিংক নকৰে তেন্তে জৰিমনা ভৰিব লাগিব পাৰে।\nLast Updated : October 07, 2021, 13:38 IST\nআধাৰ কাৰ্ড আৰু পান কাৰ্ড গুৰুত্বপূৰ্ণ নথিসমূহৰ ভিতৰত অন্যতম। আয়কৰ ৰিটাৰ্ণ ফাইল কৰাৰ পৰা ডাঙৰ বেংকিং লেনদেনলৈ সকলোতে পান কাৰ্ড প্ৰয়োজন। ইয়াৰ উপৰি বহু বিত্তীয় কামৰ বাবে পান কাৰ্ড অতি গুৰুত্বপূৰ্ণ নথি। আনহাতে, আধাৰ কাৰ্ডৰ ব্যৱহাৰ বহু কাম কৰা আৰু চিনাকিৰ বাবে কৰা হয়।\nআয়কৰ বিভাগে পেন কাৰ্ডক আধাৰৰ সৈতে লিংক কৰাৰ বাবে ডেডলাইন ৩১ মাৰ্চ ২০২২ নিৰ্ধাৰণ কৰিছে। যদি পান কাৰ্ড আধাৰ কাৰ্ডৰ সৈতে এই তাৰিখলৈ লিংক নকৰে তেন্তে জৰিমনা ভৰিব লাগিব পাৰে। আহক জানো কেনেকৈ কৰিব এই কাম।\n৩১ মাৰ্চৰ পিছ অচল হৈ পৰিব পান কাৰ্ড\nযদি আপুনি চৰকাৰৰ ফালৰ পৰা অন্তিম তাৰিখৰ ভিতৰত পান কাৰ্ডৰ সৈতে আধাৰ লিংক নকৰে তেন্তে আপোনাৰ ১০০০ টকা পৰ্যন্ত জৰিমনা হ’ব পাৰে। ইয়াৰ উপৰি যিসকলে৩১ মাৰ্চ ২০২২লৈ পান কাৰ্ডৰ সৈতে আধাৰ লিংক নকৰায়, তেওঁলোকৰ পান কাৰ্ড ১ এপ্ৰিল ২০২২ৰ পৰা অচল হৈ পৰিব।\nকেনেকৈ কৰিব এই কাম?\n– প্ৰথমে আয়কৰ বিভাগৰ ৱেবছাইটলৈ যাওক।\n– আধাৰ কাৰ্ডত দিয়া নাম, পান নম্বৰ আৰু আধাৰ নম্বৰ দিয়ক।\n– আধাৰ কাৰ্ডত কেৱল জন্মৰ বছৰ দিয়া থাকিলে স্কোৱায়াৰ টিক কৰক।\n– এতিয়া কেপচা কোড এণ্টাৰ কৰক।\n– এতিয়া Link Aadhaar বুটামত ক্লিক কৰক।\n– আপোনাৰ পান আধাৰৰ সৈতে লিংক হৈ যাব।\nএছএমএছৰ জৰিয়তেও কৰিব পাৰিব লিংক\nআপুনি নিজৰ ফোনত UIDPAN টাইপ কৰিব লাগিব। ইয়াৰ পিছত ১২ সংখ্যাৰ আধাৰ নম্বৰ লিখক। তাৰ পিছত ১০ সংখ্যাৰ পান নম্বৰ টাইপ কৰক। এতিয়া 567678 বা 56161 নম্বৰলৈ প্ৰেৰণ কৰক এই এছএমএছ।\nকিয় প্ৰয়োজন এই এই কাম\n১. অচল সম্পত্তি ক্ৰয় কৰাৰ সময়ত\n২. ক্ৰেডিট কাৰ্ডৰ বাবে\n৩. ইনঞ্চুৰেন্স প্ৰিমিয়ামৰ বাবে\n৪. ৫০ হাজাৰতকৈ অধিক লেনদেনৰ বাবে\n৫. TD বা FDৰ বাবে।\nAadhaar CardPan Aadhaar LinkingPAN card


দেউতা (দীপজ্যোতি গগৈ) - সাহিত্য ডট অৰ্গ\nদেউতা (দীপজ্যোতি গগৈ)\n: মাইনা এইবোৰ কি হৈছে? তোৰ মাৰ্কচ দিনে দিনে কমি আহিছে কিয়? পৰীক্ষালৈও বেছিদিন নাই৷ মেজৰ লৈ পঢ়িছ,যদি ভাল ৰিজাল্ট কৰিব নোৱাৰ,এম এ কৰিবলৈ ক’ত চিট পাবি?\n: উফ্ দেউতা,মই জানো নহয়৷ সিমানখিনি জ্ঞান মোৰ আছে৷ তোমালোকে খালি হাল্লা কৰি থাকা৷ ঘৰত থকা সময়খিনিও শান্তিত থাকিব নিদিয়া৷\n: কি ক’লি,তোক আমি শান্তি নিদিওঁ৷ আৰু তইযে ঘৰত থাকো বুলি ক’লি,ঘৰত থকা সময়খিনিত আমাৰ লগত জানো তই কথা পাত? অকল ম’বাইলটোৰ লগতে ব্যস্ত হৈ থাক’৷ তোক কালি দুপৰীয়া ফোন কৰিছিলো,তিনিবাৰ মান ফোন কৰাৰ পিছতো তই নধৰিলি, স্কুটাৰখন বেয়া হৈছিল,ইফালে ওচৰত গেৰেজ এটাও নাছিল৷ উপায় নেপাই তিনি কিল’মিটাৰ ঠেলি ঠেলি গেৰেজ পালোগৈ৷ সেই গৰমখনত মোৰ অৱস্থাতোৰ কথা এবাৰ ভাব চোন!!\n: অহ্ মই গমে নেপালো,ফোনতো চাইলেণ্ট হৈ আছিল৷ বাৰু এতিয়া মই যাওঁ,ৰাহুলৰ ঘৰত আজি বাৰ্থডে’ পাৰ্টী আছে৷\nবাইকৰ ধূলি উৰাই গুছি যোৱা পুতেকলৈ চাই চাই বিপিন বৰুৱা চকীখনত বহি পৰিল৷ কালিলৈ তেওঁৰ কোলাত উঠিব বিচৰা ল’ৰাতো আজি তেওঁৰে অচিনাকি হৈ পৰিছে ক্ৰমশঃ৷ এক তীব্ৰ হুমুনিয়াহ তেওঁৰ মুখেদি ওলাই আহিল৷\n“আপুনি বেছি চিন্তা নকৰিবচোন,সি এতিয়া ডেকা হৈছে৷ এইটো বয়সত ল’ৰাবোৰ তেনেকুৱায়ে হয়৷” গিৰিয়েকৰ মুখলৈ চাই মিতালিয়ে কৈ উঠিল৷\n“তুমি জানা মিতালি,মইও এই সময়তো পাৰ কৰি আহিলো৷ আজি মোৰ ল’ৰাই যি কৰিছে,মইও সেই একে কামে কৰিছিলো”,, চকুৰ চছমাখন খুলি বিপিন বৰুৱাই পদূলিৰ আজাৰজোপালৈ চাই কৈ উঠিল৷\n“এইবোৰনো আপুনি কি কৈ আছে,কথাবোৰ মনত ধৰি নেথাকিবচোন৷ এনেওঁ আপোনাৰ প্ৰেচাৰটো বাঢ়ি আছে৷”\n“কথাবোৰ নক’লে মই শান্তি নেপাম মিতালি৷ মই সৰুতে কেৱল দেউতাৰ লগত ছাঁটোৰ দৰে ঘূৰি ফুৰিছিলো৷ দেউতাৰ চাইকেলত উঠি পূজা চাবলৈ গৈছিলো৷ সন্ধিয়া দেউতা অফিছৰপৰা অহালৈ বাট চাই থাকিছিলো৷ নঙলা খোলাৰ শব্দ শুনিলেই দৌৰি চোতাললৈ ওলাই আহিছিলো৷ দেউতাই বজাৰ কৰি অনা মোনাতোৰ প্ৰতি মোৰ এক বুজাব নোৱাৰা আকৰ্ষণ আছিল৷\nএবাৰ মই চাইকেলৰপৰা পৰি ভৰিত দুখ পাইছিলো৷ দেউতাই গোটেই ৰাতি মোৰ ভৰিতো মালিছ কৰি কৰি থাকিছিল৷ পিছলৈ মই কলেজ পালোগৈ,যিমানে ডাঙৰ হৈ আহিলো,সিমানে দেউতাৰ লগত মোৰ দূৰত্ব বাঢ়ি আহিবলৈ ধৰিলে৷ এই দূৰত্বখিনি কেতিয়া,ক’ৰপৰা আমাৰ মাজত আহিল,মই অনুভৱে কৰিব নোৱাৰিলো৷\nপিছলৈ দেউতাৰ বাত বিষতো বাঢ়ি আহিছিল৷ গোটেই ৰাতি তেওঁ বিষত শুব নোৱাৰিছিল,কিন্তু এবাৰলৈও মই দেউতাক ক’ব নোৱাৰিলো,’আপুনি শুৱক,মই মালিচ কৰি দিম৷’\nআমাৰ ঘৰৰ এলবামতো তুমি চাইছা নহয়,ইমানবোৰ ফ’টোৰ মাজত দেউতাৰ লগত মোৰ কেৱল একপি ফ’টো আছে,তাকো দূৰে দূৰে৷ মই এবাৰো দেউতাক ক’ব নোৱাৰিলো,’দেউতা আপোনাৰ হাতখন দিয়ক,আহক একেলগে একপি ফ’টো মাৰো৷’\nবহুত কথায়ে কোৱা নহ’ল কাহানিও৷ বহুত কথায়ে পাতিবলৈ থাকি গ’ল দেউতাৰ লগত৷”\nবহুদেৰী কথা কৈ কৈ বিপিন বৰুৱা ৰৈ গ’ল৷ বেৰত ওলমাই থোৱা দেউতাকৰ ফ’টোখন চাই তেওঁ বিৰবিৰাই উঠিল,’মোক ভুল নুবুজিব দেউতা,আপোনাক মই বহুত ভালপাওঁ..’\nবৈ অহা চকুপানীখিনি মচি মিতালিয়ে গিৰিয়েকৰ হাতখন জোৰেৰে খামুচি ধৰিলে৷\n← শিকলি ( কাৱেৰী বৰা মজুমদাৰ )\nপিকনিক (মানসজ্যোতি নাথ) →


দেশক কন্দুৱাই গ'লগৈ তেওঁলোক... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nদেশক কন্দুৱাই গ’লগৈ তেওঁলোক…\nঅসমীয়া প্ৰতিদিন ৰ দ্বাৰা\t Dec 8, 2021 ত শেষ সম্পাদনা কৰা হৈছে\nবুধবাৰে দিনত সংঘটিত হৈছিল সেই শোকাবহ দুৰ্ঘটনাতো। তেতিয়া তামিলনাডুৰ আকাশ মেঘাচ্ছন্ন। তামিলনাডুৰ ৱেলিংটনৰ সামৰিক ঘাটিলৈ পত্নীসহ ৰাওনা হৈছিল দেশৰ চীফ অফ দ্য ডিফেঞ্চ ষ্টাফ বিপিন ৰাৱাট। সেনা বাহিনীৰ ভি ভি আই পি বিমান আই এ এফ এণ আই-১৭ ভি-৫ বিমানখনত বিপিন ৰাৱাট আৰু তেওঁৰ পত্নীৰ সৈতে আছিল মুঠ ১৪ জন ব্যক্তি।\nকোন কোন আছিল অভিশপ্ত বিমানখনত\n৮ ডিচেম্বৰ ২০২১, বুধবাৰে দিনৰ প্ৰায় ১২-২০ বজাত তামিলনাডুৰ নীলগিৰি জিলাৰ কুন্নুৰত দুৰ্ঘটনাত পতিত হৈ ধ্বংস্তুপত পৰিণত হোৱা আই এ এফ এণ আই-১৭ ভি-৫ বিমানখনত আছিল দেশৰ স্থলসেনা, বায়ু সেনা আৰু নৌসেনাৰ চীফ দ্য ডিফেঞ্চ ষ্টাফ বিপিন ৰাৱাট আৰু তেওঁৰ পত্নী মধুলিকা ৰাৱাট। মধুলিকা ৰাৱাট আছিল সেনা মহিলা কল্যাণ সংস্থাৰ সভানেত্ৰী ।\nইয়াৰোপৰি বিমানখনত আছিল দুজন পাইলটসহ কেইবাজনো বিষয়া। বিগ্ৰেডিয়াৰ এল এছ লিকডাৰ, লেফটেনেণ্ট কৰ্ণেল হৰ্জিন্দৰ সিং, নায়ক গুৰ সেৱক সিং, নায়ক জীতেন্দ্ৰ কুমাৰ, লেন্স নায়ক বিবেক কুমাৰ, বি চাই তেজা, হাবিলদাৰ সতপাল, উইং কামাণ্ডাৰ পৃথিব্বী সিং চৌহান আছিল সেই অভিশপ্ত বিমানখনত।\nআনহাতে এই বিমানখনত থকা ১৪ জন ব্যক্তিৰ ভিতৰত বৰ্তমানেও জীৱিত অৱস্থাত থকা একমাত্ৰ বিষয়াগৰাকী হৈছে গ্ৰুপ কেপ্টেইন বৰুণ সিং। এইগৰাকী বৰুণ সিঙকেই ২০২১ চনৰ স্বাধীনতা দিৱসৰ লগত সংগতি ৰাখি ৰাষ্ট্ৰপতি ৰাম নাথ কোবিন্দে আগবঢ়াইছিল সূৰ্য চক্ৰ সন্মান।\nকিয় সংঘটিত হ’ল এই দুৰ্ঘটনা\nদেশত বৰ্তমানলৈকে সংঘটিত হোৱা বিমান দুৰ্ঘটনাবোৰৰ ভিতৰত আন্যতম কৰুণ ঘটনা হিচাপে পৰিগণিত হোৱা এই বিমান দুৰ্ঘটনা কিয় সংঘটিত হ’ল সেই বিষয়ে সঠিক তথ্য এতিয়াও পোহৰলৈ অহা নাই যদিও ঘন কুঁৱলিৰ বাবেই এই দুৰ্ঘটনা সংঘটিত হ’ল বুলি কোৱা হৈছে। বিশ্বাস কৰা হৈছে নীলগিৰি জিলাৰ বতৰেই আছিল এই দুৰ্ঘটনাৰ প্ৰধান কাৰণ।\nএই কৰুণ দুৰ্ঘটনা নীলিগিৰ জিলাৰ কুন্নুৰ নামৰ যি ঠাইত সংঘটিত হ’ল সেই ঠাই ঘন অৰণ্যৰে আবৰা। সেই অঞ্চলটো আছিল পাহাৰীয়া। ঘন অৰণ্য, পাহাৰীয়া পৰিবেশ আৰু ঘন কুঁৱলীৰ বাবে সেই অঞ্চলটোত একো মনিব নোৱাৰা এক পৰিস্থিতিৰ সৃষ্টি হৈছিল।\nবিপিন ৰাৱাট আৰু আন আন সেনা বিষয়াক কঢ়িয়াই নিয়া এই বিমানখন ৱেলিংটনৰ হেলিপেডত অৱতৰণ কৰাৰ কথা আছিল। এই ৱেলিংটন হেলিপেড পাহাৰীয়া আৰু ঘন অৰণ্যৰ ঠিক পিছতে অৱস্থিতি। যাৰ বাবে পাইলটৰ বিমান অৱতৰণ কৰাৰ ক্ষেত্ৰত সৃষ্টি হয় কিছু অসুবিধা। এনে পৰিস্থিতিত প্ৰতিকূল বতৰত হেলিকপ্টাৰ সেই হেলিপেডত অৱতৰণ কৰাৰ লগতে সেই অঞ্চলত উৰুওৱাটো প্ৰত্যাহ্বান আহি পৰে।\nপাইলটৰ ভুল আছিল নেকি\nএই বিমান দুৰ্ঘটনা সংঘটিত হোৱাৰ পিছতে আন এক চৰ্চাও হৈছে। বিমানখন উৰুৱাই নিয়া পাইলটে ক’ৰবাত ভূুল কৰিছিল নেকি? জানিব পৰা মতে আই এ এফ এণ আই-১৭ ভি-৫ বিমানখন যিগৰাকী পাইলটে উৰুৱাই নিছিল তেওঁ আছিল গ্ৰুপ কেপ্টেইন। পৃথিব্বী সিং নামৰ গ্ৰুপ কেপ্টেইন গৰাকী আছিল এই অভিশপ্ট বিমানখনৰ বৈমানিক।\nএনে এক গুৰুত্বপূৰ্ণ দায়িত্বত থকা পৃথিব্বী সিঙৰ পূৰ্বৰ ৰেকৰ্ডো আছিল চকুত লগা। আনহাতে এই বিমানখন আছিল দুটা ইঞ্জিনযুক্ত। প্ৰায় ৬০০০ হাজাৰ ফুট উচ্চতাৰ পৰা সৰি পৰা বিমানখনৰ ইঞ্জিন বন্ধ হৈ বা বিকল হৈ গ’লেও এনে দুৰ্ঘটনা হোৱাৰ আশংকা নাছিল।\nকিয়নো দুটা ইঞ্জিন যুক্ত এই বিমানখনৰ এটা ইঞ্জিন বিকল হলেও আন এটা ইঞ্জিন বিকল্প হিচাপে আছিল। বিকল্প ইঞ্জিনৰ জৰিয়তে বিমানখন অৱতৰণ কৰিব পাৰিলে হয়। ইফালে নীলগিৰিৰ আকাশ কুঁৱলীয়ে আৱৰি আছিল। কুঁৱলীৰ লগতে অত্যাধিক ডাৱৰে আকাশ আৱৰি থকাত হেলিকপ্টাৰখন কম উচ্চতাত উৰিব লগা হৈছিল। দূৰত্ব কম হোৱাৰ বাবে হেলিকপ্টাৰখন অৱতৰণ বিন্দুৰ বহু তলত আছিল। আনহাতেদি তলত ঘন অৰণ্য আৰু পাহাৰ থকাৰ বাবে বিমানখন ইচ্ছাকৰিও জৰুৰীকালীন অৱতৰণ সম্ভৱ নাছিল।\nদুৰ্ঘটনাত পতিত হোৱা বিমানখন সুৰক্ষিত নাছিল নেকি\nদুৰ্ঘটনাত পতিতি হোৱা এই বিমানখন আছিল বায়ু সেনাৰ এম আই-১৭ ভি ৫ হেলিকপ্টাৰত। এই হেলিকপ্টাৰখনত আছিল দুটা ইঞ্জিন । এম আই-১৭ ভি-৫ হৈছে বিশ্বৰ আটাইতকৈ উন্নত পৰিবহন হেলিকপ্টাৰৰ ভিতৰত এখন। ইয়াক সৈনিক, অস্ত্ৰ-শস্ত্ৰ কঢ়িওৱা, অগ্নি নিৰ্বাপন, অনুসন্ধান আৰু উদ্ধাৰ অভিযানৰ বাবে ব্যৱহাৰ কৰা হয়। এই হেলিকপ্টাৰখন সাগৰৰ প্ৰতিকূল বতৰ বা মৰুভূমিৰ যিকোনো পৰিস্থিতিতে উৰিব পৰাকৈ নিৰ্মাণ কৰা হৈছে।\nবায়ু সেনাই ইয়াক ভি ভি আই পি হেলিকপ্টাৰ হিচাপে ব্যৱহাৰ কৰে। শেহতীয়াকৈ প্ৰধানমন্ত্ৰী নৰেন্দ্ৰ মোদীয়ে দুৰ্ঘটনাত পতিতি হোৱা এই বিমনখনতে উঠি লাডাখ, কেদাৰনাথৰ দৰে অঞ্চল পৰিদৰ্শন কৰিছিল। প্ৰতিৰক্ষা মন্ত্ৰীৰ দৰে ভি ভি আই পি এই হেলিকপ্টাৰত উঠি দূৰ দূৰণিলৈ ভ্ৰমণত যায়।\nডি এন এ টেষ্ট কৰা হ’ব নিহতসকলৰ\nএই বিমান দুৰ্ঘটনাত ১৪ জন ব্যক্তিৰ ১৩ জনেই ইতিমধ্যে নিহত হৈছে। নিহত ১৩ জনৰ দেহ অগ্নিদগ্ধ হৈ যোৱাৰ ফলত তেওঁলোকক চিনিব নোৱাৰা এক অৱস্থাৰ সৃষ্টি হৈছে। যাৰ বাবে নিহত আটাইকেইগৰাকী বিষয়া তথা চি ডি এছ জেনেৰলৰ পত্নীৰ মৃতদেহ দিল্লীলৈ প্ৰেৰণ কৰা হৈছে।\nদিল্লীত এই আটাইকেইগৰাকীৰ ডি এ এ টেষ্ট কৰা হ’ব। ইয়াৰ পিছতে আটাইকেইগৰাকীৰ মৃতদেহ চিনাক্ত কৰা হ’ব। অৱশ্যে ইতিমধ্যে সেনা বিষয়াসকলক নিহতসকলৰ পৰিয়ালৰ কাষলৈ প্ৰেৰণ কৰা হৈছে। তেওঁলোকে সকলো আনুষ্ঠানিকতা শেষ কৰিব।\nবিপিন ৰাৱাটক আমি কিমান জানো\nবিপিন ৰাৱাট হিচাপে পৰিচিত দেশৰ চি ডি এছ জেনেৰেলৰ সম্পূৰ্ণ নাম আছিল বিপিন লক্ষ্মণ সিং ৰাৱট। জেনেৰেল ৰাৱাটৰ জন্ম হৈছিল ১৯৫৮ চনৰ ১৬ মাৰ্চত। উত্তৰাখণ্ডৰ পাউৰী গড়ৱাল জিলাৰ চৌহান ৰাজপুত পৰিয়ালত জন্মহোৱা জেনেৰেল ৰাৱাটে ডেৰাডুনৰ কেম্ব্ৰিন হল স্কুল, চিমলাৰ ছেইণ্ট এডৱাৰ্ডছ স্কুল আৰু ডেৰাডুনৰ ইণ্ডিয়ান মিলিটাৰী একাডেমীত অধ্যয়ন কৰিছিল।\nডেৰাডুনৰ ইণ্ডিয়ান মিলিটাৰী একাডেমীত অধ্যয়ন কৰি থকাৰ সময়তে তেওঁ সন্মানৰ তৰোৱাল লাভ কৰিছিল। তেওঁ আমেৰিকা যুক্তৰাষ্ট্ৰৰ ফৰ্ট লিভেনৱৰ্থৰ ডিফেন্স চাৰ্ভিচেছ ষ্টাফ কলেজ, ৱেলিংটন আৰু হায়াৰ কমাণ্ড পাঠ্যক্ৰমৰ স্নাতকো আছিল। তেওঁ মাদ্ৰাজ বিশ্ববিদ্যালয়ৰ পৰা প্ৰতিৰক্ষা অধ্যয়নত এম.ফিল, ডিপ্লোমা ইন মেনেজমেণ্ট আৰু ডিপ্লোমা ইন কম্পিউটাৰ ষ্টাডিজো কৰিছিল। ২০১১ চনত, সামৰিক-মাধ্যমৰ কৌশলগত অধ্যয়নৰ ওপৰত গৱেষণাৰ বাবে মীৰাটৰ চৌধুৰী চৰণ সিং বিশ্ববিদ্যালয়ৰ দ্বাৰা তেওঁক ডক্টৰেট অফ ফিলোচফি বঁটা প্ৰদান কৰা হৈছিল।\nদেশৰ প্ৰথমগৰাকী চি ডি এছ জেনেৰেল আছিল বিপিন ৰাৱাট\nভাৰতীয় সেনাত ২০১৯ চনৰ পূৰ্বে নাছিল চীফ অফ দ্যা ডিফেঞ্চ ষ্টাফৰ কোনো পদ। ২০১৯ চনত প্ৰাক্তন সেনা প্ৰধান জেনেৰেল বিপিন ৰাৱাটক দেশৰ প্ৰথমগৰকী চীফ অফ দ্যা ডিফেঞ্চ হিচাপে নিযুক্তি প্ৰদান কৰা হৈছিল। দেশত স্থল সেনা, নৌ সেনা আৰু বায়ু সেনাক মিলাই এই পদটো প্ৰস্তুত কৰা হৈছে। এই পদৰ উদ্দেশ্য হৈছে সেনা, নৌ সেনা আৰু বায়ু সেনাত সঠিক আৰু কাৰ্যকৰী সমন্বয় নিশ্চিত কৰা।\nচলিত বছৰত সংঘটিত হৈছে একাধিক বায়ুসেনাৰ বিমান দুৰ্ঘটনা\nঅতি গুৰুত্বপূৰ্ণ কথাটো হ’ল যে বিগত সময়ত দেশৰ বিভিন্ন স্থানত বিভিন্ন সময়ত বহু কেইটা বিমান দুৰ্ঘটনিাৰ ঘটনা সংঘটিত হৈছে। ২১ অক্টোবৰ ২০২১ত মধ্য প্ৰদেশৰ ভিন্দ জিলাত প্ৰশিক্ষণৰ অৱস্থাত আই এ এফৰ এখন মিৰাজ ২০০০ বিমান দুৰ্ঘটনাগ্ৰস্ত হৈছিল।\n২০২১ চনৰ ২৫ আগষ্টত ৰাজস্থানৰ বাৰমেৰত প্ৰশিক্ষণ অভিযানৰ সময়ত আই এ এফৰ এখন মিগ-২১ যুঁজাৰু বিমান দুৰ্ঘটনাগ্ৰস্ত হৈছিল। একেদৰে ২০ মে, ২০২১ ত পঞ্জাৱৰ মোগা জিলাত মিগ-২১ বিমান দুৰ্ঘটনাত এজন আই এএ ফ পাইলট নিহত হৈছিল।\n২০২১ চনৰ ১৭ মাৰ্চত মধ্যপ্ৰদেশৰ গোৱালিয়ৰত মিগ-২১ বাইচন বিমানৰ সৈতে সংঘটিত দুৰ্ঘটনাত আই এ এফৰ এজন গ্ৰুপ কেপ্টেইন নিহত হৈছিল। ২০২১ চনৰ ৫ জানুৱাৰীত ৰাজস্থানৰ চুৰাটগড়ত অৱতৰণ কৰোঁতে এখন মিগ ২১ বাইচন বিমান দুৰ্ঘটনাগ্ৰস্ত হৈছিল।\nইয়াৰ পূৰ্বে ২০১৯ চনৰ ফেব্ৰুৱাৰী মাহত আই এ এফৰ এৰোবেটিক দল সূৰ্য কিৰণৰ দুখন বিমান মাজ আকাশত ইখনে সিখনক খুন্দা মৰাৰ ফলত দুৰ্ঘটনাগ্ৰস্ত হয়। যাৰ ফলত এজন পাইলটৰ মৃত্যু হয় আৰু দুজন আহত হয়। ২০১৭ চনৰ অক্টোবৰ মাহত অৰুণাচল প্ৰদেশৰ টাৱাঙৰ ওচৰত প্ৰশিক্ষণৰ সময়ত ভাৰতীয় বায়ু সেনাৰ হেলিকপ্টাৰ দুৰ্ঘটনাগ্ৰস্ত হোৱাৰ ফলত কমেও সাতজন লোকৰ মৃত্যু হৈছিল। ২০১৫ চনৰ ডিচেম্বৰত দিল্লী বিমানবন্দৰৰ ওচৰত এখন অৰ্ধসামৰিক বিমান দুৰ্ঘটনাগ্ৰস্ত হোৱাৰ ফলত সীমান্ত সুৰক্ষা বাহিনীৰ ১০ জন জোৱান নিহত হৈছিল।\nপূৰ্বেও বহু গুৰুত্বপূৰ্ণ ব্যক্তিক দেশে হেৰুৱাইছে বিমান দুৰ্ঘটনাত\nচি ডি এছ জেনেৰেল বিপিন ৰাৱাটৰ এই দুৰ্ঘটনাই দেশত সংঘটিত হোৱা গুৰুত্বপূৰ্ণ দুৰ্ঘটনা নহয়। ভাৰতৰ আকাশত ইয়াৰ পূৰ্বে বহু কেইবাৰ এনে কৰুণ ঘটনা সংঘটিত হৈছে। যি দুৰ্ঘটনাত দেশে হেৰুৱাইছে বহু কেইগৰাকী বিশেষ ব্যক্তিক। ১৯৮০ চনত কংগ্ৰেছ নেতা সঞ্জয় গান্ধীৰ বিমান দুৰ্ঘটনাত মৃত্যু হৈছিল।\nএই ঘটনাই দেশত বিতৰ্কৰ সূচনা কৰিছিল। সঞ্জয় গান্ধীৰ বিমানখন আটাইতকৈ বিতৰ্কি আৰু আলোচি বিমান দুৰ্ঘটনাৰ ভিতৰত এটা আছিল। ১৯৮০ চনৰ ২৩ জুনত দিল্লীত ইন্দিৰা গান্ধীৰ সৰু পুত্ৰ আৰু ৰাজীৱ গান্ধীৰ ভাতৃ সঞ্জয় গান্ধীৰ বিমান দুৰ্ঘটনাগ্ৰস্ত হৈছিল। সেই বিমানখন সঞ্জয় গান্ধীয়ে নিজেই উৰুৱাইছিল বুলিও কোৱা হয়।\n২০০১ চনত বিমান দুৰ্ঘটনা সংঘটিত হৈ মৃত্যু হৈছিল উত্তৰ কংগ্ৰেছ নেতা মাধৱৰাও সিন্ধিয়াৰ। ২০০১ৰ ছেপ্টেম্বৰত – উত্তৰ প্ৰদেশৰ মৈনপুৰী জিলাৰ ভোগাঁও তহচিলৰ ওচৰৰ মোটাত বিমান দুৰ্ঘটনাত কংগ্ৰেছ নেতা মাধৱৰাও সিন্ধিয়াৰ মৃত্যু হৈছিল। সিন্ধিয়াই এখন সভাত অংশগ্ৰহণ কৰিবলৈ কানপুৰলৈ গৈ থকৰ অৱস্থাত এই দুৰ্ঘটনা সংঘটিত হৈছিল।\nসেই বিমানখনত সিন্ধিয়াৰ উপৰিও আছিল আন ৬ জন ব্যক্তি। নতুন দিল্লীৰ ইন্দিৰা গান্ধী আন্তঃৰাষ্ট্ৰীয় বিমানবন্দৰৰ পৰা ১০ আসন যুক্ত জিন্দাল গ্ৰুপৰ চাৰ্টাৰ্ড বিমান চেচনা চি৯০ ৰ সেই বিমানখনে আগ্ৰাৰ পৰা ৮৫ কিলোমিটাৰ দূৰত দুৰ্ঘটনাগ্ৰস্ত হৈছিল আৰু বিমানখনত থকা সকলোলোক নিহত হৈছিল।\n২০০৯ চনৰ ছেপ্টেম্বৰ মাহত অন্ধ্ৰপ্ৰদেশৰ তদানীন্তন মুখ্যমন্ত্ৰী ৱাই এছ ৰাজশেখৰ ৰেড্ডী আৰু আন চাৰিজনক কঢ়িয়াই নিয়া এখন হেলিকপ্টাৰ নাল্লামালা বনাঞ্চলত সন্ধানহীন হয়। সেনাৰ সহায়ত হেলিকপ্টাৰখন উদ্ধাৰ কৰা হৈছিল হৈছিল। দুৰ্ঘটনাত পতিত হোৱা সেই হেলিকপ্টাৰখনৰ ধ্বংসাৱশেষ ৩ ছেপ্টেম্বৰত কুৰ্ন্নুলৰ পৰা ৭৪ কিলোমিটাৰ দূৰত ৰুদ্ৰকোণ্ডা পাহাৰৰ শীৰ্ষত পোৱা গৈছিল।\n২০১১ চনৰ এপ্ৰিলত অৰুণাচল প্ৰদেশৰ মুখ্যমন্ত্ৰী দৰ্জি খাণ্ডু হেলিকপ্টাৰ দুৰ্ঘটনাত নিহত হয়। খাণ্ডু এটা ইঞ্জিন যুক্ত ৪ আসনৰ পৱন হংসৰ হেলিকপ্টাৰ এ এছ-বি৩৫০-বি৩ ত আছিল। টাৱাঙৰ পৰা উৰা মৰাৰ ২০ মিনিট পিছত তেওঁৰ হেলিকপ্টাৰখন সন্ধানহীন হৈ পিৰিছিল। ৪ দিনৰ পিছত সন্ধানহীন হোৱা সেই অভিশপ্ত হেলিকপ্টাৰখনৰ এটা অংশৰ সন্ধান লাভ কৰা গৈছিল। দুৰ্ঘটনাৰ পঞ্চম দিনা অনুসন্ধানকাৰী দলে দুৰ্ঘটনাগ্ৰস্ত হেলিকপ্টাৰৰ আন এটা ধ্বংসাৱশেষ বিচাৰি পায় আৰু বিমানখনত থকা পাঁচজন লোকৰ মৃতদেহ উদ্ধাৰ কৰে।\n২০০২ চনৰ মাৰ্চত অন্ধ্ৰপ্ৰদেশৰ পশ্চিম গোদাৱৰী জিলাত বেল ২০৬ হেলিকপ্টাৰ দুৰ্ঘটনাগ্ৰস্ত হয়। এই বিমান দুৰ্ঘটনাত লোকসভাৰ প্ৰাক্তন অধ্যক্ষ জি এম চি বলযোগী নিহত হয়। তেওঁৰ উপৰিও এই দুৰ্ঘটনাত নিহত হৈছিল তেওঁৰ দেহৰক্ষী আৰু এজন সহায়ক।\n২০০৫ ৰ এপ্ৰিল মাহত সংঘটিত হোৱা বিমান দুৰ্ঘটনাত প্ৰজ্ঞাত ষ্টীল বেৰন আৰু ৰাজনীতিবিদ অ’পি জিন্দল নিহত হয়। হাৰিয়ানাৰ প্ৰাক্তন মুখ্যমন্ত্ৰী বংশিলালৰ পুত্ৰ সুৰিন্দৰ সিং আৰু পাইলট দুৰ্ঘটনাটোত নিহত হয়। এই দুৰ্ঘটনা চণ্ডিগড়ৰ পৰা দিল্লীলৈ উভতি আহাৰ সময়ত সংঘটিত হৈছিল।\nপ্ৰধান মন্ত্ৰী মোডীয়ে আহ্বান কৰিলে বিশেষ নিৰাপত্তা কেবিনেট বৈঠক\nচি ডি এছ জেনেৰল বিপান ৰাৱাট, তেওঁৰ পত্নী আৰু আন ১১ গৰাকী সেমা বিষয়াৰ মৃত্যুৰ পিছতে দেশৰ ৰাষ্ট্ৰপতি আৰু প্ৰধামমন্ত্ৰীয়ে তেওঁলোকৰ সকলো অনুষ্ঠান বাতিল কৰে। ইয়াৰ পিছতে সন্ধিয়া ৬-৩০ বজাত প্ৰধানমন্ত্ৰী নৰেন্দ্ৰ মোডীয়ে তেওঁৰ চৰকাৰী বাসগৃহত বিশেষ নিৰাপত্তা কেবিনেট বৈঠক অনুষ্ঠিত কৰে।\nপ্ৰধানমন্ত্ৰী মোডীৰ সভাপতিত্বত অনুষ্ঠিত হোৱা এই কেবিনেট বৈঠকত গৃহমন্ত্ৰী অমিত শ্বাহ, প্ৰতিৰক্ষা মন্ত্ৰী ৰাজনাথ সিঙকে ধৰি সমিতিৰ সদস্যসকল উপস্থিত আছিল। সূত্ৰ অনুসৰি বৈঠকত বিপিন ৰাৱাটৰ ঠাইত নতুন চি ডি এছৰ নাম আলোচনা কৰা হৈছে।\nজ্যেষ্ঠতা অনুসৰি বিপান ৰাৱাটৰ স্থানত জেনেৰেল এম.এম. নাৰৱানেক স্থলাভিষিক্ত কৰা হ’ব। উল্লেখ্য যে চি ডি এছ জেনেৰল পদটোৰ গুৰুত্ব আজিৰ সময়ত অতি বেছি। সেয়েহে এই পদত নতুন বিষয়াক শীঘ্ৰেই নিযুক্তি দিয়াটো জৰুৰী হৈ পৰিছে।\n১০ ডিচেম্বৰত স্বাধীনতা দিৱস কাপ ফুটবলঃ কেৰালা ইউনাইটেড ফুটবল ক্লাব ফাইনেলত…\nআঞ্চলিক কৃষি গৱেষণা কেন্দ্ৰ চিলঙনীত ধানখেতিৰ ওপৰত জ্ঞান আহৰণ আৰু পথাৰ পৰীক্ষণ বিষয়ক কৰ্মশালা…


বহুতো বিদ্যালয়ত আহি নাপালে মধ্যাহ্ন ভোজন; বাট চাই চাই নোখোৱাকৈয়ে ঘৰমুৱা শিক্ষাৰ্থী\nবেচৰকাৰী সংস্থাৰ হাতত মধ্যাহ্ন ভোজন যোগানৰ কাম; বহুতো বিদ্যালয়লৈ নাহিল খাদ্য, কিছুমানত আহিল কমকৈ, বেয়াকৈ\nবহুতো বিদ্যালয়ৰ ছাত্ৰ-ছাত্ৰীয়ে বাটলৈ চাই চাই ঘৰমুৱা হ'ল নোখোৱাকৈয়ে\nআজি বিভিন্নজনে ফেইচবুকত আপল'ড কৰা মধ্যাহ্ন ভোজনৰ কিছুমান ছবি।\nব্যাপক অনিয়ম আৰু খেলিমেলিৰ অভিযোগত লুতুৰি-পুতুৰি হ’ল আজিৰ পৰা ৰাজ্যৰ বিদ্যালয়বোৰত মধ্যাহ্ন ভোজন যোগানৰ ঠিকা কামত হাত দিয়া বেচৰকাৰী সংস্থাবোৰে।\nচৰকাৰৰ সহযোগত মধ্যাহ্ন ভোজনৰ কৰ্মীসকলক কামৰ পৰা আঁতৰাই এই ঠিকাদাৰী বেচৰকাৰী সংস্থাবোৰে সমগ্ৰ দেশৰ লগতে আজিৰ পৰা চৰকাৰী বিদ্যালয়ত মধ্যাহ্ন ভোজন যোগান ধৰিছিল।\nকিন্তু আজি প্ৰথম দিনটোতে খাদ্য যোগানকাৰী সংস্থাবোৰে বিভিন্ন অনিয়ম, অনুপযুক্ত খাদ্য আৰু খেলিমেলি কৰা বুলি চাৰিওফালে চৰ্চা হৈছে।\nবিভাগীয় মন্ত্ৰী সিদ্ধাৰ্থ ভট্টাচাৰ্য্যই বেচৰকাৰী সংস্থাবোৰৰ পক্ষ লৈ ইয়াক “অপপ্ৰচাৰ” আখ্যা দিছে।\n“এইটো এটা সম্পূৰ্ণ অপপ্ৰচাৰ। আৰম্ভণিতে এইটো অপপ্ৰচাৰ কৰিবই”, শিক্ষা মন্ত্ৰীৰ মন্তব্য।\nআনপিনে ছ’চিয়েল মিডিয়াত বিভিন্ন বিদ্যালয়ৰ শিক্ষক-শিক্ষয়িত্ৰীয়ে নিজৰ নিজৰ বিদ্যালয়ৰ পৰিস্থিতি আৰু অভিজ্ঞতাক মন্তব্য, ফটো, ভিডিঅ’ আদিৰ জৰিয়তে দাঙি ধৰিছে, যিবোৰৰ বেছিভাগেই অভিযোগৰ সত্যতা প্ৰমাণ কৰিছে।\nবেছি সংখ্যকৰে অভিযোগ, মধ্যাহ্ন ভোজনত কেৱল অলপ ভাত আৰু দাইলৰ পাতল পানী। আলু এটুকুৰা, পাচলি এটুকুৰা- এইবোৰ একো নাই।\nৰাজ্যৰ চিৰাং, দৰং, তিনিচুকীয়া, নগাওঁ, হোজাই, লংকা, গোলাঘাট, নুমলীগড়কে ধৰি বিভিন্ন প্ৰান্তৰ বিদ্যালয়বোৰৰ পৰা এনে অভিযোগ আহিছে।\nচিৰাঙৰ গৰাইমাৰী এম ই মাদ্ৰাছাত পোকে ধৰা চাউলৰ খাদ্য দিয়া বাবে খাদ্যসমূহ নাখাই পেলাই দিয়া বুলিও খবৰ আহিছে। মাদ্ৰাছাখনত “সঘন ক্ষেত্ৰ সমন্বয় সমিতি” নামৰ সংস্থাটোৱে খাদ্য যোগান ধৰিছিল।\nঠিক সেইদৰে লংকাৰ একাংশ বিদ্যালয়ত পনীয়া দাইলৰৈ সৈতে খাদ্য যোগান ধৰাৰ লগতে নুমলীগড়ত পচা চাউলৰ ভাত যোগান ধৰাৰ অভিযোগ উত্থাপন হৈছে।\nআনকি গোলাঘাটকে ধৰি অন্য বহু প্ৰান্তত একাংশ বিদ্যালয়ত এই ঠিকাদাৰী সংস্থাবোৰে খাদ্য\nযোগান ধৰাত ব্যৰ্থ হ’ল, যাৰ বাবে মধ্যাহ্ন ভোজনৰ বাবে আশাৰে বাট চাই থকা ছাত্ৰ-ছাত্ৰীয়ে নোখোৱাকৈয়ে ঘৰলৈ গুচি যায়।\nলখিমপুৰৰ মাধৰাম প্ৰাথমিক বিদ্যালয়, ৩ নং নকাৰি প্ৰাথমিক বিদ্যালয়, মাজগাওঁ প্ৰাথমিক বিদ্যালয়কে ধৰি অন্য বহুকেইখন বিদ্যালয়ত অক্ষয় পাত্ৰ ফাউণ্ডেশ্যনে খাদ্য যোগান নধৰাৰ ফলত শতাধিক ছাত্ৰ-ছাত্ৰীয়ে ভোকেৰে বিদ্যালয়ত দিনটো কটাব লগীয়া হয়। গোলাঘাটৰ বহুকেইখন বিদ্যালয়ত তেনেকুৱা হোৱাৰ বাতৰি আহিছে। আন বহুত বিদ্যালয়ত পলমকৈহে খাদ্য গৈ পায়।\nএজন শিক্ষকে ফেইচবুকত কয়, “মোৰ ছাত্ৰ-ছাত্ৰীসকলে ২ বজালৈ বাট চাই চাই বৰ দুখেৰে গ’লগৈ… বৰ বেয়া লাগিছিল… নিজকে মিছলীয়া সজোৱাহে হ’ল”\nগোলাঘাট, দৰং, লখিমপুৰ আদি জিলাৰ কেইখনমান বিদ্যালয়ত ছাত্ৰ-ছাত্ৰীৰ সংখ্যা অনুপাতে খাদ্য নহাত, আধাতকৈও বেছি সংখ্যক ছাত্ৰ-ছাত্ৰীয়ে খাবলৈ নাপালে।\nলখিমপুৰ জিলাৰ চৰাইমৰীয়া আদৰ্শ প্ৰাথমিক বিদ্যালয়ত ৭৫জন ছাত্ৰ-ছাত্ৰীৰ মাত্ৰ ২০জনেহে খাবলৈ পালে বুলি বিদ্যালয়খনৰ শিক্ষয়িত্ৰীগৰাকীৰ পোষ্টৰ পৰা জানিব পৰা গৈছে।\nএকেদৰে দৰঙৰ কোনো এখন প্ৰাথমিক বিদ্যালয়ত ৭৫ গৰাকী ছাত্ৰ-ছাত্ৰীৰ ২৯জনে খাদ্য নোযোৰাৰ বাবে অনাহাৰে থাকিব লগীয়া হ’ল বুলি দীপাঞ্জল শৰ্মা নামৰ এজনে ‘প্ৰাথমিক শিক্ষকৰ মুকলি মঞ্চ’ নামৰ গ্ৰুপ এটাত পোষ্ট কৰিছে।\nআনহাতে, নৱেম্বৰ মাহৰ প্ৰথম দিনটোতে ৰান্ধনীৰ মুখৰ ভাত কাঢ়ি এন জি অ’ৰ হাতত অৰ্পণ কৰাৰ পাছতে ইয়াক লৈ ক্ষোভ প্ৰকাশ কৰিছে সদৌ অসম প্ৰাথমিক আৰু উচ্চ প্ৰাথমিক ৰান্ধনী তথা সহায়িকা সন্থাৰ উপ সভানেত্ৰী কুডেজা খাতুনে।\nক্ষোভ আৰু দুখত ভাগি পৰা খাতুনে আমাৰ সাংবাদিকৰ আগত কয়, “ৰাজ্যৰ সমূহ ৰান্ধনী ক্ষোভত ভাগি পৰিছো। আমি ছাত্ৰ-ছাত্ৰীসকলৰ একো একোগৰাকী মাতৃৰ নিচিনা। আমি ১৪ বছৰ ধৰি ১০০০ টকা মজুৰিৰে কাম কৰি আহিছিলো। আজিৰ দৰে খাদ্য কেতিয়াও অসমৰ ছাত্ৰ-ছাত্ৰীয়ে খোৱা নাইবা ৰান্ধনীৰ বিৰুদ্ধে বেয়া খাদ্য বনোৱাৰ অভিযোগো নাই। কিন্তু ১ নৱেম্বৰৰ দিনটোত এনেকুৱা অখাদ্য ছাত্ৰ-ছাত্ৰীয়ে খাব লগীয়া হোৱাত আমি ভাগি পৰিছো।”\nতেওঁ চৰকাৰে ৰান্ধনী আৰু সহায়িকাসকলক বহুত ঠগ-প্ৰবঞ্চনা কৰিলে বুলি অভিযোগ কৰে।\n“বুকুত বহু দুখ-বেদনা আৰু মনোকষ্ট লৈ ১০০০ টকাৰ বিনিময়ত অতদিনে কাম কৰি আছো। কিন্তু আমাক চৰকাৰে বহু ঠগ-প্ৰৱঞ্চনা কৰিলে। চৰকাৰে ছলে-বলে-কৌশলে আমাৰ পৰা কামটো কাঢ়ি নিব বিচাৰিছে।” আমাৰ সাংবাদিকৰ আগত খাতুনৰ মন্তব্য।\nইপিনে, ২০২১ ৰ বিধানসভাৰ নিৰ্বাচনত বিজেপি চৰকাৰক ভোট নিদিয়াৰ সিদ্ধান্ত গ্ৰহণ কৰা বুলি জানিবলৈ দিয়ে খাতুনে।\n“আমি ৰান্ধনীসকলে কোনো কাৰণতে নৰেন্দ্ৰ মোডী আৰু সোণোৱাল নেতৃত্বাধীন বিজেপি চৰকাৰক ২০২১ ত ভোট নিদিওঁ।”, খাতুনে কয়।\nইপিনে, ৰাজ্যৰ ১ লাখ ১৭ হাজাৰ ৰান্ধনীৰ দুখ উপলব্ধি কৰিব নোৱৰা শিক্ষা মন্ত্ৰী সিদ্ধাৰ্থ ভট্টাচাৰ্য্যই দায়সৰা মন্তব্য কৰাৰ লগতে ৰান্ধনীসকলৰ সেয়া চাকৰি নাছিল বুলি দাবী কৰে।\n“তেওঁলোকৰ সেইটো চাকৰি আছিল নেকি? তেওঁলোক ভল’নটিয়াৰ্ছ (স্বেচ্ছাসেৱক)। ৰান্ধনীসকলে কেৱল খাদ্য বিলাই দিয়াত সহায় কৰিলেই হ’ল।” মন্তব্য ভট্টাচাৰ্য্যৰ।\nমধ্যাহ্ন ভোজনৰ ঠিকাদাৰী সংগঠনবোৰক স্বেচ্ছাসেৱী সংগঠন বুলি উল্লেখ কৰি মন্ত্ৰীজনে আৰু কয়, “এতিয়া তেওঁলোকৰ (ৰান্ধনীসকলৰ) দায়িত্ব কমিছে। ৰান্ধনীসকলে এতিয়া বেয়া পাব লগীয়া কি কথা আছে? আমি এতিয়া স্বেচ্ছাসেৱী সংগঠনক দায়িত্ব দিছো, অকল অসমতে নহয় সমগ্ৰ ভাৰততে স্বেচ্ছাসেৱী সংগঠনক এই দায়িত্ব দিয়া হৈছে। মধ্যাহ্ন ভোজনৰ ক্ষেত্ৰত বহুতো আঁসোৱাহ দেখা পাইছিলো, এই আঁসোৱাহসমূহ দূৰ কৰিবৰ বাবে স্বেচ্ছাসেৱী সংগঠনক দিয়াৰ সিদ্ধান্ত লোৱা হ’ল।”\nউল্লেখ কৰিব পাৰি যে, সদৌ অসম প্ৰাথমিক আৰু উচ্চ প্ৰাথমিক ৰান্ধনী ও সহায়িকা সন্থাই ঠিকাদাৰী সংস্থাক খাদ্য যোগানৰ দায়িত্ব দিয়াৰ বিৰোধিতাৰে আৰু তেওঁলোকৰ মজুৰি ১০০০ টকাৰ পৰা ৯২০০ টকালৈ বৃদ্ধি কৰৰা দাবীত দীৰ্ঘদিনে প্ৰতিবাদ কৰি আহিছিল।


জাখারিয়া9- पवित्र बाइबिल [ইণ্ডিয়ান ৰিভাইচ ভাৰচন] - (জাখা 9)\nহদ্ৰক দেশৰ বিৰুদ্ধে যিহোৱাৰ বাক্য হ’ল আৰু দম্মেচকত তেওঁৰ আশ্ৰয় হ’ল; কিয়নো ইস্ৰায়েল আটাই ফৈদৰ ওপৰত থকাৰ দৰে মনুষ্য জাতিৰ ওপৰত যিহোৱাৰ দৃষ্টি হ’ব।\nআৰু দম্মেচকৰ সীমাত থকা হমাতো আশ্ৰয় হ’ব, চীদোনে সৈতে তূৰো হ’ব, যদিওবা সিহঁত বৰ জ্ঞানী।\nতূৰে নিজৰ বাবে দৃঢ় কোঁঠ সাজিলে আৰু ধূলিৰ দৰে ৰূপ আৰু বাটৰ বোকাৰ দৰে উত্তম সোণ দ’ম কৰিলে।\nচোৱা প্ৰভুৱে তাইৰ আধিপত্য আতৰাব, আৰু সমুদ্ৰত থকা তাইৰ পৰাক্ৰম নষ্ট কৰিব আৰু তাইক অগ্নিৰ দ্বাৰাই গ্ৰাসিত কৰা হ’ব।\nইয়াকে দেখি অস্কিলোনে ভয় কৰিব! কৰিব! আৰু ঘচায়ো দেখি গাজায়ো অত্যন্ত কঁপিব! ইক্ৰোণ, তাইৰ আশা হতবুদ্ধি হ’ব! কিয়নো তাইৰ আশাভূমি লাজ দিওঁতা হ’ব; ঘচাৰ পৰা ৰজা লুপ্ত হ’ব আৰু কোনেও অস্কিলোনত বাস নকৰিব!\nএক অচিনাকি জাতিয়ে অচ্‌দোদত বাস কৰিব, আৰু মই পলেষ্টীয়াসকলৰ গৰ্ব্ব বিচ্ছিন্ন কৰিম।\nআৰু মই তেওঁৰ মুখৰ পৰা তেওঁ পান কৰা তেজ আৰু তেওঁৰ দাঁতৰ মাজৰ পৰা তেওঁৰ ঘিণলগীয়া প্ৰসাদ আতৰাই দিম; তেতিয়া তেৱোঁ আমাৰ ঈশ্বৰৰ পক্ষে অৱশিষ্ট লোক হ’ব, তেওঁ যিহূদাত প্ৰধান লোক বুলি গণিত হ’ব আৰু ইক্ৰোণ যিবুচীয়াস্বৰূপ হ’ব।\nকোনেও মাজেদি অহা-যোৱা কৰিব নোৱাৰাকৈ মোৰ বংশৰ চাৰিওফালে সৈন্যসামন্তৰ বিৰুদ্ধে মই ছাউনি পাতিম, তেতিয়া কোনো অত্যাচাৰী লোক তেওঁলোকৰ মাজেদি পুনৰায় যাব নোৱাৰিব; কাৰণ নিজ চকুৰে এতিয়া মই দৃষ্টি কৰিলোঁ!\nহে চিয়োন-জীয়াৰী, অতিশয় উল্লাস কৰা, হে যিৰূচালেম-জীয়াৰী, জয়ধ্বনি কৰা! চোৱা! তোমাৰ ৰজা তোমাৰ ওচৰলৈ ধাৰ্মিকতাৰে আহিছে তেওঁ ন্যায়, পৰিত্ৰাণযুক্ত আৰু নম্ৰ; তেওঁ গাধত, গাধীৰ পোৱালিতেই উঠি আহিছে।\nমই ইফ্ৰয়িমৰ পৰা ৰথ আৰু যিৰূচালেমৰ পৰা ঘোঁৰা উচ্ছন্ন কৰিম আৰু যুদ্ধৰ ধনু উচ্ছন্ন কৰা হ’ব; কিয়নো তেওঁ জাতিবোৰক শান্তিৰ কথা ক’ব, তেওঁৰ ৰাজ্য সমুদ্ৰৰ পৰা সমুদ্ৰলৈকে আৰু নদীৰ পৰা পৃথিৱীৰ অন্তলৈকে হ’ব।\nআৰু তোমাৰ বিষয়ে হ’লে, তোমাৰে সৈতে স্থাপন কৰা নিয়মটিৰ তেজৰ গুণত পানী নথকা গাতৰ পৰা মই তোমাৰ বন্দীয়াৰবোৰক মোকলালো।\nহে আশা কৰা বন্দীয়াৰসকল, তোমালোকে উলটি সংৰক্ষিত দুৰ্গলৈ আহাঁ! মই আজিয়েই প্ৰকাশ কৰিছোঁ যে, মই তোমাক দুগুণ মঙ্গল দান কৰিম।\nকিয়নো মই যিহূদাক মোৰ পক্ষে ধনুস্বৰূপে ভিৰালোঁ আৰু ইফ্ৰয়িমক কাঁড়স্বৰূপে গুণত জুৰিলোঁ। হে চিয়োন, তোমাৰ সন্তান সকলৰ বিৰুদ্ধে তোমাৰ সন্তান সকলক মই উচটাম, আৰু গ্রীকসকল, মই তোমাক এজন বীৰৰ তৰোৱালস্বৰূপ কৰিম!\nযিহোৱাই তেওঁলোকৰ ওপৰত দেখা দিব আৰু তেওঁৰ কাঁড় বিজুলীৰ নিচিনাকৈ ওলাব! প্ৰভু যিহোৱাই শিঙা বজাব আৰু দক্ষিণ অঞ্চলৰ বা’মাৰলী বায়ুস্বৰূপ ৰথত গমন কৰিব।\nবাহিনীসকলৰ যিহোৱা তেওঁলোকৰ ঢালস্বৰূপ হ’ব আৰু তেওঁলোকে শত্ৰুৰ মঙহ খাব আৰু ফিঙ্গাৰ শিলস্বৰূপে সিহঁতক ভৰিৰ তলত গচকিব। তেতিয়া তেওঁলোকে সিহঁতৰ তেজ পান কৰিব আৰু দ্ৰাক্ষাৰস পান কৰি গোলমাল কৰাৰ দৰে গোলমাল কৰিব; আৰু তেজ ৰখা পাত্ৰৰ নিচিনাকৈ তেওঁলোক তেজেৰে পূৰ হ’ব আৰু যজ্ঞবেদীৰ চাৰি চুকৰ নিচিনা হ’ব।\nসেইদিনা তেওঁলোকৰ ঈশ্বৰ যিহোৱাই নিজৰ মেৰ-ছাগৰ জাকস্বৰূপ প্ৰজা বুলি তেওঁলোকক উদ্ধাৰ কৰিব; কিয়নো তেওঁলোক দেশৰ ওপৰত তেওঁৰ কিৰীটিৰ এটি জকমকোৱা মুকুতাস্বৰূপ হ’ব।\nকাৰণ তেওঁৰ মঙ্গল কেনে মহৎ! আৰু তেওঁৰ সৌন্দৰ্য্য বা কেনে মহৎ! শস্যই যুৱাসকলক আৰু নতুন দ্ৰাক্ষাৰসে যুৱতীসকলক সতেজ কৰিব।